ΚΑΝΟΝΙΣΜΌΣ (ΕΕ) αριθ. 475/2010 ΤΗΣ ΕΠΙΤΡΟΠΉΣ της 31ης Μαΐου 2010 σχετικά με την τροποποίηση των αντιπροσωπευτικών τιμών και των ποσών των πρόσθετων εισαγωγικών δασμών για ορισμένα προϊόντα του τομέα της ζάχαρης, που ορίζονται στον κανονισμό (ΕΚ) αριθ. 877/2009 για την περίοδο 2009/10 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), τον κανονισμό (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (2), και ιδίως το άρθρο 36 παράγραφος 2 δεύτερο εδάφιο δεύτερη φράση, Εκτιμώντας τα ακόλουθα: (1) Οι αντιπροσωπευτικές τιμές και τα ποσά των πρόσθετων δασμών που εφαρμόζονται κατά την εισαγωγή λευκής ζάχαρης, ακατέργαστης ζάχαρης και ορισμένων σιροπιών για την περίοδο 2009/10 καθορίστηκαν στον κανονισμό (ΕΚ) αριθ. 877/2009 της Επιτροπής (3). Οι εν λόγω τιμές και δασμοί τροποποιήθηκαν τελευταία με τον κανονισμό (ΕΕ) αριθ. 470/2010 της Επιτροπής (4). (2) Τα στοιχεία που έχει στη διάθεσή της, επί του παρόντος, η Επιτροπή οδηγούν στην τροποποίηση των εν λόγω ποσών, σύμφωνα με τους κανόνες και τις λεπτομέρειες που προβλέπονται στον κανονισμό (ΕΚ) αριθ. 951/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αντιπροσωπευτικές τιμές και οι πρόσθετοι δασμοί που εφαρμόζονται κατά την εισαγωγή των προϊόντων τα οποία αναφέρονται στο άρθρο 36 του κανονισμού (ΕΚ) αριθ. 951/2006, που καθορίστηκαν στον κανονισμό (ΕΚ) αριθ. 877/2009 για την περίοδο 2009/10, τροποποιούνται και αναγράφονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την 1η Ιουνίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαΐου 2010.

Εμπορικές πράξεις

Εμπορική νομοθεσία


ΟΔΗΓΊΑ 2010/34/EE ΤΗΣ ΕΠΙΤΡΟΠΉΣ της 31ης Μαΐου 2010 για την τροποποίηση του παραρτήματος I της οδηγίας 91/414/ΕΟΚ του Συμβουλίου όσον αφορά την επέκταση της χρήσης της δραστικής ουσίας penconazole (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 1, Εκτιμώντας τα ακόλουθα: (1) Με την οδηγία 2009/77/ΕΚ της Επιτροπής (2) η ουσία penconazole καταχωρίστηκε ως δραστική ουσία στο παράρτημα I της οδηγίας 91/414/ΕΟΚ, με την ειδική διάταξη που προβλέπει ότι τα κράτη μέλη μπορούν να επιτρέπουν τη χρήση μόνο σε θερμοκήπια και ότι ο κοινοποιών υποχρεούται να υποβάλει περαιτέρω πληροφορίες για την τύχη και τη συμπεριφορά του μεταβολίτη εδάφους U1 έως τις 31 Δεκεμβρίου 2011. (2) Στις 6 Μαΐου 2009 ο κοινοποιών υπέβαλε τις απαιτούμενες πληροφορίες στη Γερμανία, η οποία είχε οριστεί κράτος μέλος-εισηγητής με τον κανονισμό (ΕΚ) αριθ. 451/2000 της Επιτροπής (3). Η Γερμανία αξιολόγησε τις πρόσθετες πληροφορίες και υπέβαλε στην Επιτροπή, στις 6 Νοεμβρίου 2009, προσθήκη στο σχέδιο της έκθεσης αξιολόγησης για την ουσία penconazole, η οποία διαβιβάστηκε για σχολιασμό στα άλλα κράτη μέλη και στην Ευρωπαϊκή Αρχή για την Ασφάλεια των Τροφίμων (EFSA). Στα σχόλια που παρελήφθησαν δεν περιλαμβάνονται σοβαρές ανησυχίες, ενώ και τα άλλα κράτη μέλη και η EFSA δεν έθεσαν κάποιο ζήτημα που να αποκλείει την επέκταση της χρήσης. Το σχέδιο της έκθεσης αξιολόγησης μαζί και με την εν λόγω προσθήκη εξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν στις 11 Μαΐου 2010 με τη μορφή έκθεσης εξέτασης της Επιτροπής για την ουσία penconazole. (3) Οι νέες πληροφορίες για την τύχη και τη συμπεριφορά του μεταβολίτη U1 που υπέβαλε ο κοινοποιών, αλλά και η νέα αξιολόγηση που διενήργησε το κράτος μέλος-εισηγητής, επισημαίνουν ότι τα φυτοπροστατευτικά προϊόντα που περιέχουν penconazole μπορεί να αναμένεται ότι θα πληρούν, σε γενικές γραμμές, τις απαιτήσεις του άρθρου 5 παράγραφος 1 στοιχεία α) και β) της οδηγίας 91/414/ΕΟΚ, ιδίως όσον αφορά τις προβλεπόμενες χρήσεις που απαριθμούνται στον αρχικό φάκελο και αποτέλεσαν αντικείμενο εξέτασης και λεπτομερούς παρουσίασης στην έκθεση εξέτασης της Επιτροπής. Συνεπώς, δεν παρίσταται πλέον ανάγκη για περιορισμό της χρήσης της ουσίας penconazole στα θερμοκήπια, όπως ορίζεται στην οδηγία 91/414/ΕΟΚ όπως τροποποιήθηκε με την οδηγία 2009/77/ΕΚ. (4) Με την επιφύλαξη αυτού του συμπεράσματος, κρίνεται σκόπιμο να συγκεντρωθούν περαιτέρω πληροφορίες σχετικά με ορισμένα συγκεκριμένα σημεία. Το άρθρο 6 παράγραφος 1 της οδηγίας 91/414/ΕΟΚ ορίζει ότι η καταχώριση ουσίας στο παράρτημα I μπορεί να γίνεται υπό όρους. Ως εκ τούτου, κρίνεται σκόπιμο να ζητηθεί από τον κοινοποιούντα να υποβάλει πρόσθετες πληροφορίες για την τύχη και τη συμπεριφορά του μεταβολίτη εδάφους CGA179944 σε όξινα εδάφη. (5) Ως εκ τούτου, είναι σκόπιμο να τροποποιηθεί αναλόγως η οδηγία 91/414/ΕΟΚ. (6) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 91/414/ΕΟΚ τροποποιείται όπως ορίζεται στο παράρτημα της παρούσας οδηγίας. Άρθρο 2 Τα κράτη μέλη εγκρίνουν και δημοσιεύουν έως τις 30 Ιουνίου 2010 το αργότερο τις νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας. Εφαρμόζουν τις διατάξεις αυτές από την 1η Ιουλίου 2010. Όταν τα κράτη μέλη εγκρίνουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. Άρθρο 3 Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 31 Μαΐου 2010.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΚΑΝΟΝΙΣΜΌΣ (ΕΕ) αριθ. 476/2010 ΤΗΣ ΕΠΙΤΡΟΠΉΣ της 31ης Μαΐου 2010 για τον καθορισμό των εισαγωγικών δασμών στον τομέα των σιτηρών από την 1η Ιουνίου 2010 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), τον κανονισμό (ΕΚ) αριθ. 1249/96 της Επιτροπής, της 28ης Ιουνίου 1996, για τις λεπτομέρειες εφαρμογής του κανονισμού (ΕΟΚ) αριθ. 1766/92 του Συμβουλίου όσον αφορά τους εισαγωγικούς δασμούς στον τομέα των σιτηρών (2), και ιδίως το άρθρο 2 παράγραφος 1, Εκτιμώντας τα ακόλουθα: (1) Το άρθρο 136 παράγραφος 1 του κανονισμού (ΕΚ) αριθ. 1234/2007 προβλέπει ότι, για τα προϊόντα που υπάγονται στους κωδικούς ΣΟ 1001 10 00, 1001 90 91, ex 1001 90 99 (μαλακό σιτάρι υψηλής ποιότητας), 1002, ex 1005 εκτός από τα υβρίδια προς σπορά, και ex 1007 εκτός από τα υβρίδια προς σπορά, ο εισαγωγικός δασμός ισούται με την τιμή παρέμβασης που ισχύει για τα προϊόντα αυτά κατά την εισαγωγή τους, προσαυξημένη κατά 55 %, μείον την τιμή εισαγωγής cif που εφαρμόζεται στο συγκεκριμένο φορτίο. Ωστόσο, ο δασμός αυτός δεν επιτρέπεται να υπερβαίνει τον δασμολογικό συντελεστή του κοινού δασμολογίου. (2) Το άρθρο 136 παράγραφος 2 του κανονισμού (ΕΚ) αριθ. 1234/2007 προβλέπει ότι, για τον υπολογισμό του εισαγωγικού δασμού που αναφέρεται στην παράγραφο 1 του εν λόγω άρθρου, καθορίζονται σε τακτικά διαστήματα αντιπροσωπευτικές τιμές εισαγωγής cif για τα προϊόντα αυτά. (3) Σύμφωνα με τις διατάξεις του άρθρου 2 παράγραφος 2 του κανονισμού (ΕΚ) αριθ. 1249/96, η τιμή που πρέπει να λαμβάνεται υπόψη για τον υπολογισμό του εισαγωγικού δασμού για τα προϊόντα που υπάγονται στους κωδικούς ΣΟ 1001 10 00, 1001 90 91, ex 1001 90 99 (μαλακό σιτάρι υψηλής ποιότητας), 1002 00, 1005 10 90, 1005 90 00 και 1007 00 90 είναι η ημερήσια αντιπροσωπευτική τιμή εισαγωγής cif που ορίζεται βάσει της μεθόδου που προβλέπεται στο άρθρο 4 του εν λόγω κανονισμού. (4) Είναι σκόπιμο να καθοριστούν οι εισαγωγικοί δασμοί για την περίοδο από την 1η Ιουνίου 2010, οι οποίοι θα ισχύουν έως τον εκ νέου καθορισμό τους, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Από την 1η Ιουνίου 2010, οι εισαγωγικοί δασμοί στον τομέα των σιτηρών οι οποίοι αναφέρονται στο άρθρο 136 παράγραφος 1 του κανονισμού (ΕΚ) αριθ. 1234/2007 καθορίζονται στο παράρτημα I του παρόντος κανονισμού βάσει των στοιχείων του παραρτήματος II. Άρθρο 2 Ο παρών κανονισμός αρχίζει να ισχύει την 1η Ιουνίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαΐου 2010.

Εμπορικές πράξεις

Εμπορική νομοθεσία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 13ης Σεπτεμβρίου 2010 σχετικά με τη σύναψη, εξ ονόματος της Ευρωπαϊκής Ένωσης, του πρωτοκόλλου για την ολοκληρωμένη διαχείριση των παράκτιων ζωνών της Μεσογείου στη σύμβαση για την προστασία του θαλασσίου περιβάλλοντος και των παρακτίων περιοχών της Μεσογείου (2010/631/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 6 στοιχείο α), την πρόταση της Ευρωπαϊκής Επιτροπής, την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) H σύμβαση για την προστασία της Μεσογείου θαλάσσης από τη ρύπανση, η οποία στη συνέχεια μετονομάσθηκε σε σύμβαση για την Προστασία του Θαλάσσιου Περιβάλλοντος και των Παρακτίων Περιοχών της Μεσογείου (σύμβαση της Βαρκελώνης) συνήφθη από το Συμβούλιο εξ ονόματος της Ευρωπαϊκής Κοινότητας με τις αποφάσεις 77/585/ΕΟΚ (1) και 1999/802/ΕΚ (2). (2) Σύμφωνα με το άρθρο 4 παράγραφος 3 στοιχείο ε) της σύμβασης της Βαρκελώνης, τα συμβαλλόμενα μέρη αναλαμβάνουν την υποχρέωση να προάγουν την ολοκληρωμένη διαχείριση των παράκτιων ζωνών, λαμβάνοντας υπόψη την προστασία των περιοχών οικολογικού και αισθητικού ενδιαφέροντος και τη λελογισμένη χρήση των φυσικών πόρων. (3) Η σύσταση του Ευρωπαϊκού Κοινοβουλίου και του Συμβουλίου, της 30ής Μαΐου 2002, σχετικά με την εφαρμογή στην Ευρώπη (3) της ολοκληρωμένης διαχείρισης των παράκτιων ζωνών, και ιδίως το κεφάλαιο V, ενθαρρύνει την ολοκληρωμένη διαχείριση των παράκτιων ζωνών στο πλαίσιο υφισταμένων συμβάσεων που έχουν συναφθεί με γειτονικές χώρες, συμπεριλαμβανομένων των κρατών μη μελών που βρέχονται από την ίδια περιφερειακή θάλασσα. (4) Η Ευρωπαϊκή Ένωση προάγει τη σε μεγαλύτερη κλίμακα ολοκληρωμένη διαχείριση με τη βοήθεια οριζοντίων μέσων, συμπεριλαμβανομένου του τομέα της περιβαλλοντικής προστασίας και με την ανάπτυξη μιας έγκυρης επιστημονικής βάσης γι’ αυτήν, μέσω των ερευνητικών προγραμμάτων της. Οι δραστηριότητες αυτές συμβάλλουν επομένως στην ολοκληρωμένη διαχείριση των παράκτιων ζωνών. (5) Η ολοκληρωμένη διαχείριση των παράκτιων ζωνών αποτελεί μια συνιστώσα της ολοκληρωμένης θαλάσσιας πολιτικής της ΕΕ, όπως αυτή στηρίχθηκε από το Ευρωπαϊκό Συμβούλιο της Λισαβόνας στις 13 και 14 Δεκεμβρίου 2007, αναλύθηκε στην ανακοίνωση της Επιτροπής «Προς μια ενοποιημένη θαλάσσια πολιτική για καλύτερη διακυβέρνηση στη Μεσόγειο» και στη συνέχεια έτυχε ευνοϊκής υποδοχής από το Συμβούλιο Γενικών Υποθέσεων στα συμπεράσματά του για την ολοκληρωμένη θαλάσσια πολιτική, της 16ης Νοεμβρίου 2009. (6) Με την απόφαση 2009/89/ΕΚ της 4ης Δεκεμβρίου 2008 (4), το Συμβούλιο υπέγραψε εξ ονόματος της Κοινότητας το πρωτόκολλο για την ολοκληρωμένη διαχείριση των παράκτιων ζωνών της Μεσογείου (πρωτόκολλο ICZM),της σύμβασης της Βαρκελώνης, υπό την επιφύλαξη της κύρωσής του σε μεταγενέστερο στάδιο. (7) Μετά την έναρξη ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση ειδοποίησε την ισπανική κυβέρνηση ότι η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα. (8) Στις παράκτιες ζώνες της Μεσογείου συνεχίζεται η άσκηση υψηλών πιέσεων στο περιβάλλον και η υποβάθμιση των παράκτιων πόρων. Το πρωτόκολλο παρέχει ένα πλαίσιο που ευνοεί την υιοθέτηση μιας πιο συντονισμένης και ολοκληρωμένης προσέγγισης, με τη συμμετοχή τόσο του δημοσίου όσο και του ιδιωτικού τομέα, συμπεριλαμβανομένων της κοινωνίας των πολιτών και οικονομικών φορέων. Η συνολική αυτή προσέγγιση, βασισμένη στη βέλτιστη διαθέσιμη επιστημονική παρατήρηση και γνώση, είναι αναγκαία για να αντιμετωπιστούν αποτελεσματικότερα τα εν λόγω προβλήματα και να επιτευχθεί μια πιο αειφόρος ανάπτυξη των παράκτιων περιοχών της Μεσογείου. (9) Το πρωτόκολλο ICZM περιλαμβάνει ευρύ φάσμα διατάξεων, οι οποίες θα πρέπει να τεθούν σε εφαρμογή σε διάφορες διοικητικές βαθμίδες, λαμβάνοντας υπόψη τις αρχές της επικουρικότητας και της αναλογικότητας. Η μεν Ένωση καλείται να στηρίξει την ολοκληρωμένη διαχείριση των παράκτιων ζωνών, συνεκτιμώντας, μεταξύ άλλων, τον διασυνοριακό χαρακτήρα των περισσοτέρων περιβαλλοντικών προβλημάτων, ενώ τα κράτη μέλη και οι οικείες αρμόδιες αρχές θα έχουν την ευθύνη του σχεδιασμού και της εφαρμογής, στο παράκτιο έδαφος, ορισμένων λεπτομερών μέτρων που προβλέπονται στο πρωτόκολλο, όπως του καθορισμού ζωνών στις οποίες δεν επιτρέπεται η δόμηση. (10) Το πρωτόκολλο ICZM θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ευρωπαϊκής Ένωσης το πρωτόκολλο για την ολοκληρωμένη διαχείριση των παράκτιων ζωνών της Μεσογείου, στη σύμβαση για την Προστασία του Θαλασσίου Περιβάλλοντος και των Παρακτίων Περιοχών της Μεσογείου (πρωτόκολλο ICZM) (5). Άρθρο 2 Ο πρόεδρος του Συμβουλίου ορίζει το πρόσωπο που είναι εξουσιοδοτημένο να προβεί, εξ ονόματος της Ένωσης, στην κατάθεση του εγγράφου κυρώσεως στην κυβέρνηση της Ισπανίας, η οποία και είναι ο θεματοφύλακας, όπως προβλέπει το άρθρο 37 του πρωτοκόλλου ICZM, προκειμένου να εκφρασθεί η συναίνεση της Ένωσης στο γεγονός της δέσμευσής της από το πρωτόκολλο. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Η ημερομηνία έναρξης ισχύος του πρωτοκόλλου ICZM θα δημοσιευθεί στην Επίσημη Εφημερίδα της Ευρωπαϊκής Ένωσης. Βρυξέλλες, 13 Σεπτεμβρίου 2010.

Προστασία του περιβάλλοντος

Περιβαλλοντική πολιτική


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 292/2011 ΤΗΣ ΕΠΙΤΡΟΠΉΣ της 23ης Μαρτίου 2011 για καθορισμό του συντελεστή κατανομής, την απόρριψη περαιτέρω αιτήσεων και τον τερματισμό της περιόδου υποβολής αιτήσεων για διαθέσιμες ποσότητες ισογλυκόζης εκτός ποσόστωσης που προβλέπεται να πωληθούν στην αγορά της Ένωσης με μειωμένη εισφορά επί του πλεονάσματος Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («ενιαίος κανονισμός ΚΟΑ») (1), Έχοντας υπόψη τον κανονισμό (ΕΚ) αριθ. 222/2011 της Επιτροπής, της 3ης Μαρτίου 2011, για τη θέσπιση έκτακτων μέτρων όσον αφορά τη διάθεση ζάχαρης και ισογλυκόζης εκτός ποσόστωσης στην αγορά της Ένωσης με μειωμένη εισφορά επί του πλεονάσματος κατά τη διάρκεια της περιόδου εμπορίας 2010/2011 (2), και ιδίως το άρθρο 5, Εκτιμώντας τα ακόλουθα: (1) Οι ποσότητες που καλύπτονται από αιτήσεις έκδοσης πιστοποιητικών για ισογλυκόζη εκτός ποσόστωσης που υποβλήθηκαν από 14 Μαρτίου 2011 έως 18 Μαρτίου 2011 και κοινοποιήθηκαν στην Επιτροπή υπερβαίνουν το όριο που καθορίζεται στο άρθρο 1 του κανονισμού (ΕΕ) αριθ. 222/2011. (2) Συνεπώς, βάσει του άρθρου 5 του κανονισμού (ΕΕ) αριθ. 222/2011, είναι αναγκαίο να καθοριστεί συντελεστής κατανομής, τον οποίο τα κράτη μέλη θα εφαρμόζουν στις ποσότητες που καλύπτονται από κάθε κοινοποιούμενη αίτηση έκδοσης πιστοποιητικού, να απορριφθούν οι αιτήσεις που δεν έχουν ακόμη κοινοποιηθεί και να κλείσει η περίοδος για την υποβολή των αιτήσεων. (3) Για να ληφθούν μέτρα πριν από την έκδοση των πιστοποιητικών για τα οποία υποβλήθηκαν αιτήσεις, ο παρών κανονισμός πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στις ποσότητες για τις οποίες υποβλήθηκαν αιτήσεις πιστοποιητικών για ισογλυκόζη εκτός ποσόστωσης δυνάμει του κανονισμού (ΕΚ) αριθ. 222/2011 από 14 Μαρτίου 2011 έως 18 Μαρτίου 2011 και κοινοποιήθηκαν στην Επιτροπή εφαρμόζεται συντελεστής κατανομής 51,126352 %. Οι αιτήσεις πιστοποιητικών που υποβλήθηκαν από 21 Μαρτίου 2011 έως 25 Μαρτίου 2011 απορρίπτονται βάσει του παρόντος κανονισμού και η περίοδος υποβολής αιτήσεων για την έκδοση πιστοποιητικών τερματίζεται από τις 28 Μαρτίου 2011. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Μαρτίου 2011.

Εμπορικές πράξεις

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΚΑΝΟΝΙΣΜΌΣ (ΕΕ) αριθ. 1205/2011 ΤΗΣ ΕΠΙΤΡΟΠΉΣ της 22ας Νοεμβρίου 2011 σχετικά με την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά το Διεθνές Πρότυπο Χρηματοοικονομικής Αναφοράς (ΔΠΧΑ) 7 (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου της 19ης Ιουλίου 2002 για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1, Εκτιμώντας τα ακόλουθα: (1) Με τον κανονισμό (ΕΚ) αριθ. 1126/2008 (2) της Επιτροπής υιοθετήθηκαν ορισμένα από τα υφιστάμενα στις 15 Οκτωβρίου 2008 διεθνή λογιστικά πρότυπα και διερμηνείες. (2) Στις 7 Οκτωβρίου 2010, το Συμβούλιο Διεθνών Λογιστικών Προτύπων (IASB) δημοσίευσε τροποποίηση στο Διεθνές Λογιστικό Πρότυπο (ΔΛΠ) 7 Χρηματοοικονομικά Μέσα: Γνωστοποιήσεις-Μεταβιβάσεις Χρηματοοικονομικών Περιουσιακών Στοιχείων, εφεξής «οι τροποποιήσεις». Οι τροποποιήσεις έχουν ως στόχο να βοηθήσουν τους χρήστες οικονομικών καταστάσεων να αξιολογήσουν καλύτερα τους κινδύνους που συνδέονται με τις μεταβιβάσεις χρηματοοικονομικών περιουσιακών στοιχείων και το αποτέλεσμα των κινδύνων αυτών στην οικονομική θέση μιας οντότητας. Σκοπός τους είναι να προωθηθεί η διαφάνεια στην αναφορά των συναλλαγών σχετικά με τις μεταβιβάσεις, ιδίως εκείνων που συνεπάγονται τιτλοποίηση χρηματοοικονομικών περιουσιακών στοιχείων. (3) Οι διαβουλεύσεις με την Ομάδα Τεχνικών Εμπειρογνωμόνων (ΟΤΕμ-TEG) της Ευρωπαϊκής Συμβουλευτικής Ομάδας για θέματα Χρηματοοικονομικής Πληροφόρησης (ΕΣΟΧΠ-EFRAG) επιβεβαιώνουν ότι οι βελτιώσεις των ΔΠΧΑ πληρούν τα τεχνικά κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002. Σύμφωνα με την απόφαση αριθ. 2006/505/ΕΚ της Επιτροπής, της 14ης Ιουλίου 2006, για τη σύσταση ομάδας εξέτασης γνωμών επί των λογιστικών προτύπων προκειμένου να συμβουλεύει την Επιτροπή σχετικά με την αντικειμενικότητα και την ουδετερότητα των γνωμών της ευρωπαϊκής συμβουλευτικής επιτροπής για θέματα χρηματοοικονομικής αναφοράς (EFRAG) (3), η ομάδα εξέτασης γνωμών επί των λογιστικών προτύπων εξέτασε τη γνώμη της EFRAG σχετικά με την έγκριση και διαβίβασε στην Επιτροπή την άποψη ότι η γνώμη αυτή είναι ισορροπημένη και αντικειμενική. (4) Ο κανονισμός (ΕΚ) αριθ. 1126/2008 πρέπει, συνεπώς, να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Κανονιστικής Επιτροπής Λογιστικών Θεμάτων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 1126/2008 τροποποιείται ως εξής: (1) Το Διεθνές Πρότυπο Χρηματοοικονομικής Αναφοράς 7 Χρηματοοικονομικά μέσα: Γνωστοποιήσεις τροποποιείται, όπως ορίζεται στο παράρτημα του παρόντος κανονισμού· (2) Το ΔΠΧΑ 1 Πρώτη εφαρμογή των διεθνών προτύπων χρηματοοικονομικής αναφοράς τροποποιείται σύμφωνα με τις τροποποιήσεις στο ΔΠΧΑ 7 όπως ορίζεται στο παράρτημα του παρόντος κανονισμού. Άρθρο 2 Οι εταιρείες εφαρμόζουν τις τροποποιήσεις των προτύπων που αναφέρονται στο άρθρο 1 από την ημερομηνία έναρξης του πρώτου οικονομικού έτους τους που αρχίζει μετά τις 30 Ιουνίου 2011. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Νοεμβρίου 2011.

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Χρηματοπιστωτικοί οργανισμοί

ΔΗΜΟΣΙΟΝΟΜΙΚΑ


ΑΠΌΦΑΣΗ ΤΟΥ ΠΡΟΈΔΡΟΥ ΤΗΣ ΕΥΡΩΠΑΪΚΉΣ ΕΠΙΤΡΟΠΉΣ της 29ης Φεβρουαρίου 2012 σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες εμπορικών προσφυγών (2012/199/ΕΕ) Ο ΠΡΟΕΔΡΟΣ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ, Έχοντας υπόψη τη Συνθήκη για την Ευρωπαϊκή Ένωση, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον εσωτερικό κανονισμό της Επιτροπής (1), και ιδίως το άρθρο 22, Εκτιμώντας τα ακόλουθα: (1) Το δικαίωμα χρηστής διοίκησης συνιστά αρχή που έχει θεσπιστεί στο δίκαιο της Ευρωπαϊκής Ένωσης και περιλαμβάνει τα διαδικαστικά δικαιώματα των ενδιαφερομένων που εμπλέκονται σε διοικητικές διαδικασίες των οποίων η έκβαση ενδέχεται να επηρεάζει τα συμφέροντά τους. (2) Η εν λόγω αρχή του ενωσιακού δικαίου ορίζεται στο άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης (2). Επίσης, τα δικαιώματα που προβλέπονται στο άρθρο 41 παράγραφοι 1 και 2 του Χάρτη και τα οποία απολαύει κάθε πρόσωπο του οποίου τα συμφέροντα θίγονται από μια διαδικασία εμπορικής προσφυγής είτε ορίζονται ρητώς είτε θα πρέπει, αφού είναι γενικές αρχές δικαίου, να εφαρμόζονται στον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (3), στον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (4), στον κανονισμό (ΕΚ) αριθ. 260/2009 του Συμβουλίου, της 26ης Φεβρουαρίου 2009, για το κοινό καθεστώς εισαγωγών (5), στον κανονισμό (ΕΚ) αριθ. 625/2009 του Συμβουλίου, της 7ης Ιουλίου 2009, για το κοινό καθεστώς εισαγωγών από ορισμένες τρίτες χώρες (6), στον κανονισμό (ΕΚ) αριθ. 3286/94 του Συμβουλίου, της 22ας Δεκεμβρίου 1994, που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (7), στον κανονισμό (ΕΚ) αριθ. 385/96 του Συμβουλίου, της 29ης Ιανουαρίου 1996, για την άμυνα κατά της ζημιογόνου τιμολόγησης των πλοίων (8), στον κανονισμό (ΕΚ) αριθ. 868/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την προστασία από τις πρακτικές χορήγησης ενισχύσεων και τις αθέμιτες τιμολογιακές πρακτικές που προκαλούν ζημία στους κοινοτικούς αερομεταφορείς κατά την παροχή αεροπορικών υπηρεσιών από χώρες που δεν είναι μέλη της Ευρωπαϊκής Κοινότητας (9), στον κανονισμό (ΕΚ) αριθ. 732/2008 του Συμβουλίου, της 22ας Ιουλίου 2008, για την εφαρμογή συστήματος γενικευμένων δασμολογικών προτιμήσεων από την 1η Ιανουαρίου 2009 και για τροποποίηση των κανονισμών (ΕΚ) αριθ. 552/97, (ΕΚ) αριθ. 1933/2006 και των κανονισμών της Επιτροπής (ΕΚ) αριθ. 1100/2006 και (ΕΚ) αριθ. 964/2007 (10), στον κανονισμό (ΕΚ) αριθ. 1515/2001 του Συμβουλίου, της 23ης Ιουλίου 2001, για τα μέτρα που μπορεί να λάβει η Κοινότητα μετά από έκθεση που εγκρίνει το Όργανο Επίλυσης Διαφορών του ΠΟΕ σχετικά με μέτρα αντιντάμπινγκ και αντεπιδοτήσεων (11), και στον κανονισμό (ΕΚ) αριθ. 427/2003 του Συμβουλίου, της 3ης Μαρτίου 2003, σχετικά με έναν μεταβατικό μηχανισμό διασφάλισης ανά προϊόν όσον αφορά τις εισαγωγές, καταγωγής της Λαϊκής Δημοκρατίας της Κίνας, και με την τροποποίηση του κανονισμού (ΕΚ) αριθ. 519/94 για το κοινό καθεστώς εισαγωγών από ορισμένες τρίτες χώρες (12). (3) Από την 1η Ιανουαρίου 2007 το καθήκον που έγκειται, αφενός, στην εξασφάλιση της ουσιαστικής άσκησης των διαδικαστικών δικαιωμάτων των ενδιαφερομένων και, αφετέρου, στην αμερόληπτη, δίκαιη και εντός εύλογου χρόνου διεκπεραίωση των διαδικασιών εμπορικών προσφυγών που προβλέπονται στους προαναφερόμενους κανονισμούς έχει ανατεθεί σε υπάλληλο της Γενικής Διεύθυνσης Εμπορίου ο οποίος έχει πείρα σε υποθέσεις εμπορικής άμυνας και καλείται «σύμβουλος ακροάσεων». (4) Για να εδραιωθεί αυτός ο ρόλος και να ενταθεί η διαφάνεια και ο δίκαιος χαρακτήρας των σχετικών διαδικασιών, κρίνεται πλέον σκόπιμο να ενισχυθεί η θέση του συμβούλου ακροάσεων εντός της Επιτροπής και να καθοριστούν οι αρμοδιότητές του. (5) Αυτή η θέση θα πρέπει να ανατίθεται σε ανεξάρτητο πρόσωπο το οποίο να διαθέτει πείρα στις διαδικασίες εμπορικών προσφυγών. Ο σύμβουλος ακροάσεων θα πρέπει να διορίζεται από την Επιτροπή σύμφωνα με τους κανόνες που προβλέπονται στον κανονισμό υπηρεσιακής κατάστασης των υπαλλήλων και τους όρους απασχόλησης του λοιπού προσωπικού της Ένωσης. (6) Για να εξασφαλιστεί η ανεξαρτησία του συμβούλου ακροάσεων, θα πρέπει να υπάγεται διοικητικά στο μέλος της Επιτροπής που είναι αρμόδιο για την εμπορική πολιτική. (7) Οι βασικές αρμοδιότητες του συμβούλου ακροάσεων οι οποίες προβλέπονται στην παρούσα απόφαση είναι οι εξής: να συμβουλεύει τον αρμόδιο για θέματα εμπορικής πολιτικής επίτροπο και τον γενικό διευθυντή της γενικής διεύθυνσης TRADΕ· να εγγυάται τα διαδικαστικά δικαιώματα· να επιτρέπει την πρόσβαση στον εκάστοτε φάκελο· να αποφαίνεται επί του εμπιστευτικού χαρακτήρα ενός εγγράφου· και να επανεξετάζει τη θέση της διοίκησης όσον αφορά την παράταση των προθεσμιών. Ο σύμβουλος ακροάσεων θα πρέπει να μεριμνά ώστε, κατά την εκπόνηση του σχεδίου νομικών πράξεων ή προτάσεων της Επιτροπής, να λαμβάνονται δεόντως υπόψη όλα τα σχετικά πραγματικά περιστατικά, ανεξάρτητα από το αν είναι ευνοϊκά ή δυσμενή για τους ενδιαφερομένους. (8) Για να ενισχυθούν οι διαδικαστικές εγγυήσεις όσον αφορά την άσκηση των διαδικαστικών δικαιωμάτων των ενδιαφερομένων, είναι ανάγκη να προσδιοριστούν τα είδη των ακροάσεων και να καθοριστούν οι κανόνες διοργάνωσης, διεξαγωγής και παρακολούθησης των ακροάσεων με τον σύμβουλο ακροάσεων. (9) Η εξουσία που έχει ο σύμβουλος ακροάσεων να αποφασίζει σχετικά με θέματα που αφορούν την πρόσβαση στον εκάστοτε φάκελο, τον εμπιστευτικό χαρακτήρα και τις προθεσμίες θα πρέπει να παρέχει στα μέρη που εμπλέκονται σε διαδικασία εμπορικής προσφυγής πρόσθετες διαδικαστικές εγγυήσεις, με την επιφύλαξη των χρονικών περιορισμών της διαδικασίας. (10) Οι εκθέσεις θα πρέπει να εξασφαλίζουν ότι τα βασικά θέματα των οποίων επιλαμβάνεται ο σύμβουλος ακροάσεων και οι βασικές του συστάσεις γνωστοποιούνται στους αρμόδιους για τη χάραξη πολιτικής και, ως εκ τούτου, παρέχουν επιπλέον εγγυήσεις για τον σεβασμό των δικαιωμάτων των μερών που θίγονται από μια διαδικασία εμπορικής προσφυγής. Οι ετήσιες εκθέσεις θα πρέπει επίσης να ενημερώνουν τα κράτη μέλη της ΕΕ, το Ευρωπαϊκό Κοινοβούλιο και το κοινό σχετικά με τις δραστηριότητες του συμβούλου ακροάσεων. (11) Σε περίπτωση δημοσιοποίησης πληροφοριών σχετικών με φυσικά πρόσωπα, πρέπει να δίνεται ιδιαίτερη προσοχή στον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (13). (12) Η παρούσα απόφαση δεν θα πρέπει να θίγει τους γενικούς κανόνες για την παροχή ή την απαγόρευση πρόσβασης στα έγγραφα της Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Ο σύμβουλος ακροάσεων 1. Δημιουργείται ειδική θέση συμβούλου ακροάσεων στις διαδικασίες εμπορικών προσφυγών στο πλαίσιο της Επιτροπής. 2. Το καθήκον του συμβούλου ακροάσεων είναι να εξασφαλίζει την ουσιαστική άσκηση των διαδικαστικών δικαιωμάτων των ενδιαφερομένων τα οποία προβλέπονται στους παρακάτω κανονισμούς (στο εξής «οι βασικοί κανονισμοί») και να εγγυάται ότι οι οριζόμενες στους εν λόγω κανονισμούς διαδικασίες εμπορικών προσφυγών διεκπεραιώνονται αμερόληπτα, δίκαια και εντός εύλογου χρόνου. Οι βασικοί κανονισμοί είναι οι εξής: α) κανονισμός (ΕΚ) αριθ. 1225/2009, και ιδίως το άρθρο 5 παράγραφοι 10 και 11, το άρθρο 6 παράγραφοι 5, 6, 7 και 8, το άρθρο 8 παράγραφοι 3, 4 και 9, και τα άρθρα 18, 19, 20 και 21· β) κανονισμός (ΕΚ) αριθ. 597/2009, και ιδίως το άρθρο 10 παράγραφοι 12 και 13, το άρθρο 11 παράγραφοι 5, 6, 7, 8 και 10, το άρθρο 13 παράγραφοι 3, 4 και 9, και τα άρθρα 28, 29, 30 και 31· γ) κανονισμός (ΕΚ) αριθ. 260/2009, και ιδίως τα άρθρα 6 και 9· δ) κανονισμός (ΕΚ) αριθ. 625/2009, και ιδίως τα άρθρα 5 και 7· ε) κανονισμός (ΕΚ) αριθ. 3286/94, και ιδίως τα άρθρα 8 και 9· στ) κανονισμός (ΕΚ) αριθ. 385/96, και ιδίως το άρθρο 5 παράγραφοι 12 και 13, το άρθρο 6 παράγραφοι 5, 6, 7 και 8, και τα άρθρα 12, 13 και 14· ζ) κανονισμός (ΕΚ) αριθ. 868/2004, και ιδίως τα άρθρα 7 και 8· η) κανονισμός (ΕΚ) αριθ. 732/2008, και ιδίως τα άρθρα 18, 19 και 20· θ) κανονισμός (ΕΚ) αριθ. 1515/2001, και ιδίως το άρθρο 1 παράγραφος 2 και το άρθρο 2 παράγραφος 2· ι) κανονισμός (ΕΚ) αριθ. 427/2003, και ιδίως το άρθρο 5 παράγραφος 5, το άρθρο 6 παράγραφοι 4, 5 και 6, το άρθρο 17 παράγραφοι 2 και 3 και το άρθρο 18. Άρθρο 2 Ορισμοί Για τους σκοπούς της παρούσας απόφασης, ισχύουν οι ακόλουθοι ορισμοί: α) «διαδικασία εμπορικής προσφυγής»: κάθε έρευνα ή διοικητική διαδικασία που διεξάγεται από τις υπηρεσίες της Επιτροπής δυνάμει οποιουδήποτε από τους βασικούς κανονισμούς· β) «ενδιαφερόμενος»: κάθε πρόσωπο του οποίου τα συμφέροντα θίγονται από μια διαδικασία εμπορικής προσφυγής, όπως ορίζεται στον εφαρμοστέο βασικό κανονισμό· γ) «δικαιώματα των ενδιαφερομένων»: τα διαδικαστικά δικαιώματα και το δικαίωμα κάθε προσώπου για την αμερόληπτη, δίκαιη και εντός εύλογου χρόνου διεκπεραίωση των υποθέσεών του στο πλαίσιο διαδικασιών εμπορικής προσφυγής. Άρθρο 3 Διορισμός, παύση καθηκόντων και αναπλήρωση 1. Ο σύμβουλος ακροάσεων διορίζεται από την Επιτροπή σύμφωνα με τους κανόνες που προβλέπονται στον κανονισμό υπηρεσιακής κατάστασης των υπαλλήλων και τους όρους απασχόλησης του λοιπού προσωπικού των Ευρωπαϊκών Κοινοτήτων. 2. Ο διορισμός του συμβούλου ακροάσεων δημοσιεύεται στην Επίσημη Εφημερίδα της Ευρωπαϊκής Ένωσης. Κάθε διακοπή, παύση των καθηκόντων ή μετάθεση του συμβούλου ακροάσεων με οποιαδήποτε διαδικασία αποτελεί αντικείμενο αιτιολογημένης απόφασης της Επιτροπής. Η απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 3. Ο σύμβουλος ακροάσεων υπάγεται διοικητικά στο μέλος της Επιτροπής που είναι αρμόδιο για θέματα εμπορικής πολιτικής. 4. Όταν ο σύμβουλος ακροάσεων αδυνατεί να ασκήσει τα καθήκοντά του, το μέλος της Επιτροπής που είναι αρμόδιο για θέματα εμπορικής πολιτικής, ει δυνατόν έπειτα από διαβούλευση με τον σύμβουλο ακροάσεων, ορίζει άλλον υπάλληλο, ο οποίος δεν εμπλέκεται στην εξεταζόμενη υπόθεση και έχει επαρκή πείρα σε διαδικασίες εμπορικών προσφυγών ώστε να ασκήσει τα καθήκοντα του συμβούλου ακροάσεων. Άρθρο 4 Αρχές που διέπουν την παρέμβαση του συμβούλου ακροάσεων 1. Κατά την εκτέλεση των καθηκόντων του, ο σύμβουλος ακροάσεων ενεργεί ανεξάρτητα. Ο σύμβουλος ακροάσεων δεν δέχεται οδηγίες κατά την εκτέλεση των καθηκόντων του. 2. Κατά την εκτέλεση των καθηκόντων του ο σύμβουλος ακροάσεων λαμβάνει υπόψη την ανάγκη ουσιαστικής εφαρμογής των βασικών κανονισμών σύμφωνα με την ισχύουσα νομοθεσία της Ένωσης και τις αρχές που έχουν θεσπιστεί από το Δικαστήριο της Ευρωπαϊκής Ένωσης. 3. Ο σύμβουλος ακροάσεων, κατά την εκτέλεση των καθηκόντων του, έχει απεριόριστη και άμεση πρόσβαση σε οποιονδήποτε φάκελο αφορά διαδικασία εμπορικής προσφυγής σε κάθε στιγμή της διαδικασίας. 4. Ο σύμβουλος ακροάσεων αποφασίζει όπως ορίζεται στην παρούσα απόφαση και μπορεί να υποβάλλει συστάσεις στις υπηρεσίες της Επιτροπής που είναι αρμόδιες για την έρευνα σε σχέση με οποιοδήποτε θέμα αφορά τα δικαιώματα των ενδιαφερομένων που ζήτησαν την παρέμβασή του. Ο σύμβουλος ακροάσεων μεριμνά ώστε, κατά την εκπόνηση του σχεδίου νομικών πράξεων ή προτάσεων της Επιτροπής, να λαμβάνονται δεόντως υπόψη όλα τα σχετικά πραγματικά περιστατικά, ανεξάρτητα από το αν είναι ευνοϊκά ή δυσμενή για τους ενδιαφερομένους. 5. Ο σύμβουλος ακροάσεων ενημερώνεται από τον αρμόδιο διευθυντή ή τον αναπληρωτή του σχετικά με την εξέλιξη της διαδικασίας στην οποία παρενέβη ο σύμβουλος ακροάσεων, έως την έκδοση της τελικής νομικής πράξης από την Επιτροπή ή το Συμβούλιο, κατά περίπτωση. Ο σύμβουλος ακροάσεων ενημερώνεται χωρίς καθυστέρηση για τυχόν ουσιώδη αλλαγή στη θέση της Επιτροπής κατά το τελικό στάδιο των διαδικασιών εμπορικών προσφυγών, προκειμένου να αξιολογήσει τυχόν επιπτώσεις στα δικαιώματα των ενδιαφερομένων. 6. Ο σύμβουλος ακροάσεων συμβουλεύει το μέλος της Επιτροπής που είναι αρμόδιο για θέματα εμπορικής πολιτικής και, κατά περίπτωση, τον γενικό διευθυντή σχετικά με τη συνέχεια επί των συστάσεών του και, αν κρίνεται αναγκαίο, επί πιθανών μέτρων έννομης προστασίας. 7. Ο αρμόδιος διευθυντής συμβουλεύεται τον σύμβουλο ακροάσεων για αλλαγές ή επικαιροποιήσεις πολιτικής σχετικά με διαδικαστικά θέματα και ουσιώδη ζητήματα που έχουν αντίκτυπο στα δικαιώματα των ενδιαφερομένων που ορίζονται στο άρθρο 2 της παρούσας απόφασης. Ο σύμβουλος ακροάσεων μπορεί να αποφαίνεται για οποιοδήποτε άλλο θέμα ανακύπτει στο πλαίσιο μιας διαδικασίας εμπορικής προσφυγής. 8. Ο σύμβουλος ακροάσεων μπορεί να παρουσιάζει στο μέλος της Επιτροπής που είναι αρμόδιο για θέματα εμπορικής πολιτικής και, αν είναι αναγκαίο, στον γενικό διευθυντή Εμπορίου παρατηρήσεις και συστάσεις για οποιοδήποτε θέμα ανακύπτει από μια διαδικασία εμπορικής προσφυγής. Άρθρο 5 Προϋποθέσεις παρέμβασης του συμβούλου ακροάσεων - Χρονοδιάγραμμα - Ενημέρωση 1. Ο σύμβουλος ακροάσεων ενεργεί κατόπιν αιτήματος των ενδιαφερομένων, του μέλους της Επιτροπής που είναι αρμόδιο για θέματα εμπορικής πολιτικής, του γενικού διευθυντή, του διευθυντή που είναι αρμόδιος για μια διαδικασία εμπορικής προσφυγής ή του αντικαταστάτη του, ή του διευθυντή άλλων υπηρεσιών των οποίων ζητείται η γνώμη σχετικά με μια διαδικασία εμπορικής προσφυγής. 2. Ο σύμβουλος ακροάσεων μπορεί να παρέμβει σε κάθε στιγμή της διαδικασίας εμπορικής προσφυγής, λαμβάνοντας δεόντως υπόψη τους χρονικούς περιορισμούς μιας τέτοιας διαδικασίας. 3. Ο σύμβουλος ακροάσεων δεσμεύεται από τις προθεσμίες που προβλέπονται για τις διαδικασίες εμπορικών προσφυγών σύμφωνα με τους βασικούς κανονισμούς. 4. Κάθε τελική νομική πράξη ή πρόταση της Επιτροπής συνοδεύεται από σημείωμα του συμβούλου ακροάσεων στο οποίο αναφέρει κατά πόσον παρενέβη στην εν λόγω διαδικασία και ποια ήταν η φύση της παρέμβασής του. Άρθρο 6 Ακροάσεις 1. Ο σύμβουλος ακροάσεων μπορεί, κατόπιν αιτήματος ή στις περιπτώσεις ή υπό τις προϋποθέσεις που προβλέπονται στους βασικούς κανονισμούς, να διοργανώνει και να διεξάγει δύο είδη ακροάσεων: ακροάσεις μεταξύ μεμονωμένων ενδιαφερομένων ή ομάδας ενδιαφερομένων με παρόμοια συμφέροντα και των υπηρεσιών της Επιτροπής που είναι αρμόδιες για την έρευνα, καθώς και ακροάσεις μεταξύ ενδιαφερομένων με διαφορετικά συμφέροντα. 2. Οι ακροάσεις μπορεί να καλύπτουν κάθε ζήτημα που ανακύπτει σε οποιαδήποτε στιγμή μιας διαδικασίας εμπορικής προσφυγής και το οποίο θα μπορούσε να θίξει τα δικαιώματα των ενδιαφερομένων. 3. Τα φυσικά πρόσωπα καλούνται να παραστούν στις ακροάσεις είτε αυτοπροσώπως είτε μέσω νόμιμου αντιπροσώπου. Τα νομικά πρόσωπα που καλούνται να παραστούν σε ακρόαση εκπροσωπούνται από δεόντως εξουσιοδοτημένο υπάλληλο ο οποίος διορίζεται μεταξύ του μόνιμου προσωπικού τους. 4. Τα φυσικά ή νομικά πρόσωπα που καλούνται να παραστούν σε ακρόαση που διοργανώνεται από τον σύμβουλο ακροάσεων μπορούν να επικουρούνται από νομικό σύμβουλο ή άλλο ειδικευμένο πρόσωπο εκτός του μόνιμου προσωπικού τους το οποίο γίνεται δεκτό από τον σύμβουλο ακροάσεων. 5. Το παρόν άρθρο ισχύει με την επιφύλαξη του δικαιώματος σε ακρόαση που ορίζεται στους βασικούς κανονισμούς. Άρθρο 7 Ακροάσεις με μεμονωμένους ενδιαφερομένους ή ομάδα ενδιαφερομένων με παρόμοια συμφέροντα 1. Ο σύμβουλος ακροάσεων μπορεί να διοργανώνει και να διεξάγει ακρόαση μεταξύ ενός μεμονωμένου ενδιαφερομένου ή ομάδας ενδιαφερομένων με παρόμοια συμφέροντα και των υπηρεσιών της Επιτροπής που είναι αρμόδιες για την έρευνα και, όταν κρίνεται αναγκαίο, άλλων υπηρεσιών, κατόπιν αιτιολογημένου αιτήματος του εν λόγω ενδιαφερομένου ή της ομάδας ενδιαφερομένων με παρόμοια συμφέροντα. 2. Η ακρόαση με ομάδα ενδιαφερομένων με παρόμοια συμφέροντα σχετικά με συγκεκριμένο ζήτημα μπορεί να ζητηθεί από μεμονωμένο ενδιαφερόμενο και πραγματοποιείται με τον όρο ότι τουλάχιστον ένας άλλος μεμονωμένος ενδιαφερόμενος με παρόμοια συμφέροντα συμφωνεί να συμμετάσχει. Άρθρο 8 Ακροάσεις μεταξύ ενδιαφερομένων με διαφορετικά συμφέροντα 1. Μπορεί να διοργανωθεί ακρόαση μεταξύ ενδιαφερομένων με διαφορετικά συμφέροντα υπό την προεδρία του συμβούλου ακροάσεων, ώστε να δοθεί η δυνατότητα να κατατεθούν αντίθετες απόψεις και να παρουσιαστούν αντεπιχειρήματα. Η περίοδος εντός της οποίας πραγματοποιείται η εν λόγω ακρόαση προσδιορίζεται στην ανακοίνωση για την έναρξη της διαδικασίας εμπορικής προσφυγής. 2. Η ακρόαση μεταξύ ενδιαφερομένων με διαφορετικά συμφέροντα μπορεί να διοργανωθεί στο πλαίσιο κάθε διαδικασίας εμπορικής άμυνας μετά την ακρόαση των υπηρεσιών της Επιτροπής που είναι αρμόδιες για την έρευνα. 3. Η ακρόαση μεταξύ ενδιαφερομένων με διαφορετικά συμφέροντα σχετικά με συγκεκριμένο ζήτημα μπορεί να ζητηθεί επίσης από μεμονωμένο ενδιαφερόμενο και πραγματοποιείται με τον όρο ότι τουλάχιστον ένας άλλος μεμονωμένος ενδιαφερόμενος με διαφορετικά συμφέροντα συμφωνεί να συμμετάσχει. 4. Οι υπηρεσίες της Επιτροπής που είναι αρμόδιες για την έρευνα και, όταν είναι αναγκαίο, άλλες υπηρεσίες παρίστανται στην ακρόαση. 5. Οι αρμόδιοι εκπρόσωποι των κρατών μελών μπορούν να παρίστανται ως παρατηρητές σε οποιαδήποτε ακρόαση μεταξύ ενδιαφερομένων με διαφορετικά συμφέροντα. Άρθρο 9 Προετοιμασία των ακροάσεων 1. Μετά την ακρόαση του αρμόδιου διευθυντή ή του αντικαταστάτη του, ο σύμβουλος ακροάσεων ορίζει την ημερομηνία, τη διάρκεια και τον τόπο της ακρόασης. Σε περίπτωση που ζητηθεί αναβολή από τους ενδιαφερομένους ή τις υπηρεσίες της Επιτροπής, ο σύμβουλος ακροάσεων αποφασίζει κατά πόσον θα την επιτρέψει. 2. Όταν κρίνεται σκόπιμο, ο σύμβουλος ακροάσεων μπορεί να πραγματοποιεί προκαταρκτική συνάντηση με τους ενδιαφερομένους ή με τις υπηρεσίες της Επιτροπής που είναι αρμόδιες για την έρευνα ή με άλλες υπηρεσίες προκειμένου να εντοπιστούν και να διευκρινιστούν, στο μέτρο του δυνατού, τυχόν πραγματικά ή νομικά ζητήματα που πρέπει να εξεταστούν κατά την ακρόαση. Για τον λόγο αυτό, ο σύμβουλος ακροάσεων μπορεί να ζητήσει από τους συμμετέχοντες στην ακρόαση οποιαδήποτε αναγκαία πληροφορία για την προετοιμασία της ακρόασης. 3. Ο σύμβουλος ακροάσεων καταρτίζει την ημερήσια διάταξη κάθε ακρόασης, η οποία διανέμεται σε όλους τους συμμετέχοντες πριν από την ακρόαση. 4. Ο σύμβουλος ακροάσεων μπορεί, εντός εύλογου χρόνου μετά την προθεσμία για την υποβολή παρατηρήσεων σχετικά με δημοσιοποίηση στοιχείων και πριν από την ακρόαση μεταξύ των μερών, να καλέσει τους συμμετέχοντες να υποβάλουν ερωτήσεις σχετικά με τα στοιχεία που υποβλήθηκαν από άλλους ενδιαφερομένους. 5. Όταν κρίνεται σκόπιμο, προκειμένου να εξασφαλιστεί ότι η ακρόαση μεταξύ των μερών έχει προετοιμαστεί ορθά και, ιδίως, ότι τα ζητήματα σχετικά με τα πραγματικά περιστατικά έχουν αποσαφηνιστεί όσο το δυνατόν περισσότερο, ο σύμβουλος ακροάσεων, μετά την ακρόαση του αρμόδιου διευθυντή ή του αντικαταστάτη του, μπορεί να παράσχει εκ των προτέρων στα μέλη που καλούνται στην ακρόαση κατάλογο των θεμάτων ως προς τα οποία επιθυμεί να του γνωστοποιήσουν τις απόψεις τους. 6. Ο σύμβουλος ακροάσεων μπορεί επίσης να ζητήσει προηγούμενη γραπτή κοινοποίηση του βασικού περιεχομένου των δηλώσεων στις οποίες προτίθενται να προβούν οι συμμετέχοντες σε οποιαδήποτε διαδικασία. 7. Ο σύμβουλος ακροάσεων μπορεί να καλέσει εξωτερικούς εμπειρογνώμονες στις ακροάσεις. Οι ενδιαφερόμενοι και οι υπηρεσίες της Επιτροπής μπορούν να ζητήσουν από τον σύμβουλο ακροάσεων να δεχτεί εξωτερικούς εμπειρογνώμονες στις ακροάσεις. Ο σύμβουλος ακροάσεων αποφαίνεται επί αυτών των αιτημάτων. Οι εξωτερικοί εμπειρογνώμονες που καλούνται σε ακρόαση απαιτείται να υπογράψουν συμφωνία εμπιστευτικότητας. 8. Οι εξωτερικοί εμπειρογνώμονες μπορεί να κληθούν να παράσχουν τυχόν σχετικές αναλύσεις, εκθέσεις ή δημοσιεύσεις που θα περιλαμβάνονται στον φάκελο και θα διατίθενται σε όλους τους συμμετέχοντες όταν είναι δυνατόν πριν από την ακρόαση. Άρθρο 10 Διεξαγωγή των ακροάσεων 1. Ο σύμβουλος ακροάσεων είναι απολύτως υπεύθυνος για τη διεξαγωγή της ακρόασης. Ο σύμβουλος ακροάσεων μεριμνά για την ορθή διεξαγωγή της ακρόασης, ώστε να εξασφαλίζει τον δίκαιο χαρακτήρα της ίδιας της ακρόασης και κάθε απόφασης που λαμβάνεται στη συνέχεια. 2. Οι ακροάσεις δεν διεξάγονται δημόσια. Ο σύμβουλος ακροάσεων αποφασίζει ποια πρόσωπα θα συμμετάσχουν στην ακρόαση εξ ονόματος ενός ενδιαφερομένου και κατά πόσον τα οικεία πρόσωπα θα συμμετάσχουν στην ακρόαση ξεχωριστά ή παρουσία άλλων προσώπων που έχουν κληθεί να παραστούν. Στην τελευταία περίπτωση, λαμβάνεται υπόψη το έννομο συμφέρον των ενδιαφερομένων για την προστασία του επαγγελματικού τους απορρήτου και των λοιπών εμπιστευτικών στοιχείων. 3. Ο σύμβουλος ακροάσεων μπορεί να επιτρέψει στους συμμετέχοντες να θέσουν και να απαντήσουν σε ερωτήσεις κατά τη διάρκεια της ακρόασης. 4. Αν ο σύμβουλος ακροάσεων έχει δεχθεί εξωτερικούς εμπειρογνώμονες, εξασφαλίζει ότι αυτοί οι εμπειρογνώμονες έχουν την ευκαιρία να εκθέσουν τις απόψεις τους και να απαντήσουν σε ερωτήσεις άλλων συμμετεχόντων στην ακρόαση. 5. Όταν κρίνεται σκόπιμο μετά την ακρόαση, προκειμένου να κατοχυρωθεί το δικαίωμα ακρόασης, μετά την ακρόαση του αρμόδιου διευθυντή ή του αντικαταστάτη του, ο σύμβουλος ακροάσεων μπορεί να παράσχει στους ενδιαφερομένους την ευκαιρία να υποβάλουν γραπτώς περαιτέρω παρατηρήσεις. Ο σύμβουλος ακροάσεων ορίζει την ημερομηνία μέχρι την οποία είναι δυνατόν να υποβληθούν αυτές οι περαιτέρω παρατηρήσεις. Οι γραπτές παρατηρήσεις που παραλαμβάνονται μετά την εν λόγω ημερομηνία μπορεί να μην ληφθούν υπόψη. Άρθρο 11 Συνέχεια επί των ακροάσεων 1. Ο σύμβουλος ακροάσεων καταρτίζει αναλυτικά πρακτικά ή κατατοπιστική περίληψη των ακροάσεων: α) όταν διοργανώνονται ακροάσεις με ενδιαφερομένους με διαφορετικά συμφέροντα, τα πρακτικά ή η κατατοπιστική περίληψη διατίθενται σε όλους τους συμμετέχοντες στην ακρόαση και περιλαμβάνονται στον φάκελο στον οποίο μπορούν να έχουν πρόσβαση οι ενδιαφερόμενοι· β) όταν διοργανώνονται ακροάσεις μεταξύ μεμονωμένων ενδιαφερομένων ή ομάδας ενδιαφερομένων με παρόμοια συμφέροντα και των υπηρεσιών της Επιτροπής που είναι αρμόδιες για την έρευνα, τα πρακτικά ή η κατατοπιστική περίληψη διατίθενται σε όλους τους συμμετέχοντες στην ακρόαση. Οι εν λόγω συμμετέχοντες μπορούν να υποβάλουν αιτιολογημένο αίτημα εμπιστευτικότητας για ορισμένα στοιχεία που περιλαμβάνονται στα πρακτικά ή στην περίληψη. Ο σύμβουλος ακροάσεων αποφαίνεται επί των αιτημάτων αυτών, έπειτα από ακρόαση με τις υπηρεσίες της Επιτροπής που είναι αρμόδιες για την έρευνα και, όταν είναι αναγκαίο, με άλλες υπηρεσίες. Η μη εμπιστευτική μορφή των πρακτικών ή της περίληψης περιλαμβάνεται στον φάκελο στον οποίο έχουν πρόσβαση οι ενδιαφερόμενοι. 2. Ο σύμβουλος ακροάσεων μπορεί να προβαίνει σε συστάσεις στις υπηρεσίες της Επιτροπής που είναι αρμόδιες για την έρευνα σύμφωνα με το άρθρο 4 παράγραφος 4 της παρούσας απόφασης. Οι υπηρεσίες της Επιτροπής που είναι αρμόδιες για την έρευνα ενημερώνουν τον σύμβουλο ακροάσεων εντός εύλογου χρόνου πριν από την έκδοση της τελικής νομικής πράξης για το αν και κατά πόσον έλαβαν υπόψη τις εν λόγω συστάσεις και παρέχουν στον σύμβουλο ακροάσεων αντίγραφο του σχεδίου της νομικής πράξης. 3. Ο σύμβουλος ακροάσεων υποβάλλει τακτικές εκθέσεις στο μέλος της Επιτροπής που είναι αρμόδιο για θέματα εμπορικής πολιτικής, με αντίγραφο στον γενικό διευθυντή, σχετικά με τις ακροάσεις με μεμονωμένους ενδιαφερομένους ή ομάδα ενδιαφερομένων με παρόμοια συμφέροντα, όπως ορίζεται στο άρθρο 18 της παρούσας απόφασης, εκτός αν η υπόθεση απαιτεί άμεση σύσταση προς το μέλος της Επιτροπής που είναι αρμόδιο για θέματα εμπορικής πολιτικής ή τον γενικό διευθυντή. 4. Κάθε σύσταση που απευθύνεται στις υπηρεσίες της Επιτροπής που είναι αρμόδιες για την έρευνα, καθώς και οι εκθέσεις και παρατηρήσεις που υποβάλλει ο σύμβουλος ακροάσεων στο μέλος της Επιτροπής που είναι αρμόδιο για θέματα εμπορικής πολιτικής και στον γενικό διευθυντή θεωρούνται εμπιστευτικά εσωτερικά έγγραφα. 5. Αν διοργανώνεται ακρόαση μεταξύ ενδιαφερομένων, ο σύμβουλος ακροάσεων καταρτίζει γραπτώς τελική έκθεση σχετικά με τον σεβασμό των δικαιωμάτων των ενδιαφερομένων. Η εν λόγω έκθεση μπορεί να τροποποιηθεί από τον σύμβουλο ακροάσεων με βάση τυχόν τροποποιήσεις στο σχέδιο της νομικής πράξης έως τη στιγμή της τελικής νομικής πράξης. Άρθρο 12 Πρόσβαση στον φάκελο 1. Το μέρος που ισχυρίζεται ότι είναι ενδιαφερόμενος μπορεί να ζητήσει από τον σύμβουλο ακροάσεων να επανεξετάσει τυχόν άρνηση των υπηρεσιών της Επιτροπής που είναι αρμόδιες για την έρευνα να επιτρέψουν στο εν λόγω μέρος, εντός εύλογου χρόνου, να συμβουλευθεί τον φάκελο στον οποίο είναι δυνατή η πρόσβαση ή κάποιο συγκεκριμένο έγγραφο που έχει στην κατοχή της η Επιτροπή. Ο σύμβουλος ακροάσεων εξετάζει την περίπτωση και αποφασίζει κατά πόσον θα χορηγήσει μερική ή πλήρη πρόσβαση ή θα αρνηθεί την πρόσβαση στον φάκελο ή στο έγγραφο που έχει ζητηθεί. 2. Ο σύμβουλος ακροάσεων καθορίζει τις προθεσμίες εντός των οποίων παρέχεται αυτή η πρόσβαση από τις υπηρεσίες της Επιτροπής που είναι αρμόδιες για την έρευνα. Άρθρο 13 Εμπιστευτικότητα 1. Ο σύμβουλος ακροάσεων δεσμεύεται από τους γενικούς κανόνες που διέπουν την εμπιστευτικότητα των πληροφοριών που υποβάλλονται από τους ενδιαφερομένους στις διοικητικές διαδικασίες ενώπιον της Επιτροπής. 2. Ο σύμβουλος ακροάσεων μπορεί να κληθεί από έναν ενδιαφερόμενο ή τις υπηρεσίες της Επιτροπής που είναι αρμόδιες για την έρευνα να αποφανθεί επί του εμπιστευτικού χαρακτήρα ενός εγγράφου που έχουν στην κατοχή τους οι υπηρεσίες της Επιτροπής που είναι αρμόδιες για την έρευνα. Άρθρο 14 Μη εμπιστευτικές περιλήψεις εμπιστευτικών πληροφοριών 1. Οι ενδιαφερόμενοι μπορούν να ζητήσουν από τον σύμβουλο ακροάσεων να επανεξετάσει την αξιολόγηση που έχουν διενεργήσει οι υπηρεσίες της Επιτροπής που είναι αρμόδιες για την έρευνα σχετικά με το κατά πόσον μη εμπιστευτική περίληψη εμπιστευτικών πληροφοριών η οποία υποβλήθηκε κατά τη διάρκεια έρευνας είναι αρκετά λεπτομερής ώστε να επιτρέπει την εύλογη κατανόηση της ουσίας των πληροφοριών που υποβλήθηκαν εμπιστευτικά. 2. Αν οι υπηρεσίες της Επιτροπής που είναι αρμόδιες για την έρευνα προτίθενται να μη λάβουν υπόψη έγγραφο ή πληροφορία για την οποία οι ενδιαφερόμενοι αρνήθηκαν να παράσχουν κατατοπιστική περίληψη μη εμπιστευτικού χαρακτήρα, οι εν λόγω ενδιαφερόμενοι μπορούν να ζητήσουν από τον σύμβουλο ακροάσεων να αποφανθεί επί του θέματος. 3. Ο σύμβουλος ακροάσεων εξετάζει το αίτημα. Ο σύμβουλος ακροάσεων, αν κρίνει ότι η μη εμπιστευτική περίληψη δεν είναι επαρκώς λεπτομερής, δίνει στον ενδιαφερόμενο που υπέβαλε την περίληψη την ευκαιρία να σχολιάσει και να βελτιώσει την περίληψή του εντός εύλογου χρόνου. 4. Αν ο ενδιαφερόμενος που υπέβαλε τις εμπιστευτικές πληροφορίες υποβάλει ελλιπή περίληψη, προβάλει αιτιολογίες που δεν μπορούν να γίνουν δεκτές ή δεν αντιδράσει, ο σύμβουλος ακροάσεων αποφασίζει αν θα αγνοήσει τις εμπιστευτικές πληροφορίες για τις οποίες δεν έχει υποβληθεί κατατοπιστική περίληψη σύμφωνα με τις οικείες διατάξεις των βασικών κανονισμών. Άρθρο 15 Πρόσβαση σε εκ φύσεως εμπιστευτικές πληροφορίες που δεν υπόκεινται στην υποβολή περίληψης Ο σύμβουλος ακροάσεων, κατόπιν αιτήματος ενός ενδιαφερομένου, μπορεί να εξετάσει τις πληροφορίες που είναι εκ φύσεως εμπιστευτικές αλλά δεν υπόκεινται στην υποβολή περίληψης, στις οποίες το εν λόγω μέρος δεν έχει πρόσβαση, προκειμένου να ελέγξει πώς χρησιμοποιήθηκαν οι εν λόγω πληροφορίες από τις υπηρεσίες της Επιτροπής που είναι αρμόδιες για την έρευνα. Ο σύμβουλος ακροάσεων ενημερώνει τον αιτούντα ενδιαφερόμενο αν, κατά την άποψή του: α) οι πληροφορίες που δεν κοινοποιήθηκαν στο μέρος είναι σημαντικές για την υπεράσπιση του εν λόγω μέρους και β) κατά περίπτωση, οι υπηρεσίες που είναι αρμόδιες για την έρευνα αποτύπωσαν ορθά τις πληροφορίες στα πραγματικά περιστατικά και στο σκεπτικό στα οποία βάσισαν τα συμπεράσματά τους. Άρθρο 16 Παράταση προθεσμιών 1. Αίτημα για παράταση προθεσμίας ή για αναβολή της ημερομηνίας απάντησης σε ερωτηματολόγια, υποβολής επιπλέον πληροφοριών, πραγματοποίησης επιτόπιων επισκέψεων ή αποστολής παρατηρήσεων σχετικά με δημοσιοποίηση στοιχείων απευθύνεται πρώτα από οποιονδήποτε ενδιαφερόμενο στις υπηρεσίες της Επιτροπής που είναι αρμόδιες για την έρευνα. Το εν λόγω αίτημα υποβάλλεται εγκαίρως πριν από τη λήξη της αρχικής προθεσμίας. Αν το εν λόγω αίτημα απορριφθεί ή αν ο ενδιαφερόμενος κρίνει ότι η χορηγούμενη παράταση είναι υπερβολικά σύντομη, μπορεί να υποβάλει, πριν από τη λήξη της αρχικής προθεσμίας, αιτιολογημένο αίτημα προς τον σύμβουλο ακροάσεων για να επανεξετάσει το ζήτημα. Ο σύμβουλος ακροάσεων, έπειτα από ακρόαση του αρμόδιου διευθυντή ή του αντικαταστάτη του, μπορεί να παρατείνει τις προθεσμίες ή να απορρίψει το αίτημα. 2. Οι υπηρεσίες της Επιτροπής δεν ενεργούν σχετικά προτού αποφανθεί ο σύμβουλος ακροάσεων. 3. Ο σύμβουλος ακροάσεων αποφασίζει λαμβάνοντας δεόντως υπόψη τις ειδικές περιστάσεις υπό τις οποίες υποβλήθηκε το σχετικό αίτημα και τους χρονικούς περιορισμούς της διαδικασίας. Άρθρο 17 Συμμετοχή στις συνεδριάσεις επιτροπών Ο σύμβουλος ακροάσεων μπορεί να παρίσταται στις συνεδριάσεις των επιτροπών. Κατά περίπτωση, ο σύμβουλος ακροάσεων μπορεί να απαντά σε ερωτήσεις των κρατών μελών στον βαθμό που αυτές οι ερωτήσεις αφορούν τη φύση της παρέμβασής του στις διαδικασίες. Άρθρο 18 Εκθέσεις του συμβούλου ακροάσεων 1. Στο τέλος κάθε έτους, ο σύμβουλος ακροάσεων καταρτίζει ετήσια έκθεση. Η ετήσια έκθεση περιέχει πληροφορίες σχετικά με τις περιπτώσεις στις οποίες έχει παρέμβει ο σύμβουλος ακροάσεων, το είδος των αποφάσεων και συστάσεων στις οποίες προέβη, καθώς και οποιεσδήποτε συστάσεις σχετικά με τη βελτίωση των διαδικασιών εμπορικών προσφυγών. Η έκθεση απευθύνεται στο μέλος της Επιτροπής που είναι αρμόδιο για θέματα εμπορικής πολιτικής. Ο γενικός διευθυντής Εμπορίου και οι οικείες Διευθύνσεις λαμβάνουν αντίγραφο της έκθεσης. 2. Περιλήψεις της ετήσιας έκθεσης κοινοποιούνται στα κράτη μέλη και στο Ευρωπαϊκό Κοινοβούλιο και δημοσιεύονται στον δικτυακό τόπο του συμβούλου ακροάσεων. 3. Ο σύμβουλος ακροάσεων καταρτίζει τακτικές εκθέσεις για το μέλος της Επιτροπής που είναι αρμόδιο για θέματα εμπορικής πολιτικής, στις οποίες παραθέτει συνοπτικά τις δραστηριότητές του και τα ζητήματα που ανέκυψαν κατά τη διάρκεια αυτών των δραστηριοτήτων. Η έκθεση παρουσιάζει αδρομερώς τα βασικά θέματα πολιτικής, τις αποφάσεις και τις συστάσεις του συμβούλου ακροάσεων, καθώς και τον τρόπο με τον οποίο οι εν λόγω συστάσεις ελήφθησαν υπόψη από τις υπηρεσίες της Επιτροπής που είναι αρμόδιες για την έρευνα. Αντίγραφο της έκθεσης απευθύνεται στον γενικό διευθυντή Εμπορίου. 4. Ο σύμβουλος ακροάσεων υποβάλλει έκθεση σχετικά με κάθε ακρόαση μεταξύ ενδιαφερομένων με διαφορετικά συμφέροντα και, στο πλαίσιο του συμβουλευτικού ρόλου του, μπορεί να υποβάλλει στοιχεία στο μέλος της Επιτροπής που είναι αρμόδιο για θέματα εμπορικής πολιτικής και στον γενικό διευθυντή σχετικά με οποιαδήποτε άλλα θέματα ανακύπτουν από τη διαδικασία εμπορικής προσφυγής ή είναι κατ’ άλλο τρόπο σχετικά με την ουσιαστική εφαρμογή των αρχών του δικαίου της Ευρωπαϊκής Ένωσης στις διαδικασίες εμπορικών προσφυγών. 5. Η τελική έκθεση του συμβούλου ακροάσεων για τις ακροάσεις μεταξύ ενδιαφερομένων υποβάλλεται στο μέλος της Επιτροπής που είναι αρμόδιο για θέματα εμπορικής πολιτικής, στον γενικό διευθυντή Εμπορίου και στον αρμόδιο διευθυντή. Κοινοποιείται στους αρμόδιους εκπροσώπους των κρατών μελών και στους ενδιαφερομένους. Άρθρο 19 Μεταβατικές διατάξεις Η παρούσα απόφαση εφαρμόζεται στις διαδικασίες που είναι σε εξέλιξη τη στιγμή της έναρξης ισχύος της, αλλά στο πλαίσιο των οποίων δεν έχει γίνει καμία τελική δημοσιοποίηση. Οι διαδικαστικές ενέργειες που έχουν πραγματοποιηθεί πριν από την έναρξη ισχύος της παρούσας απόφασης εξακολουθούν να ισχύουν. Άρθρο 20 Έναρξη ισχύος Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 29 Φεβρουαρίου 2012.

Όργανα εκτελεστικής εξουσίας

Διοικητικό δίκαιο

Διοικητικό δικαστήριο

Διοίκηση δικαιοσύνης

Εμπορική νομοθεσία

Κοινωνικά δικαιώματα

Δικαιώματα και ελευθερίες


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1292/2011 ΤΗΣ ΕΠΙΤΡΟΠΉΣ της 9ης Δεκεμβρίου 2011 για την τροποποίηση του κανονισμού (ΕΚ) αριθ. 718/2007 για την εφαρμογή του κανονισμού (ΕΚ) αριθ. 1085/2006 του Συμβουλίου για τη θέσπιση μηχανισμού προενταξιακής βοήθειας (ΜΠΒ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1085/2006 του Συμβουλίου, της 17ης Ιουλίου 2006, για τη θέσπιση μηχανισμού προενταξιακής βοήθειας (ΜΠΒ) (1) («κανονισμός ΜΠΒ»), και ιδίως το άρθρο 3 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 718/2007 της Επιτροπής, της 12ης Ιουνίου 2007, για την εφαρμογή του κανονισμού (ΕΚ) αριθ. 1085/2006 του Συμβουλίου για τη θέσπιση μηχανισμού προενταξιακής βοήθειας (ΜΠΒ) (2) παρέχει λεπτομερείς κανόνες εφαρμογής του κανονισμού ΜΠΒ. (2) Οι διατάξεις του κανονισμού (ΕΚ) αριθ. 718/2007 σχετικά με την επιλεξιμότητα των εξόδων λειτουργίας θα πρέπει να ευθυγραμμιστούν με τις συμφωνίες-πλαίσια που συνάφθηκαν με διεθνείς οργανισμούς. (3) Στις ειδικές διατάξεις για τη διασυνοριακή συνιστώσα, η ρήτρα παρέκκλισης για τις επιλέξιμες δαπάνες σχετικά με τα έξοδα λειτουργίας θα πρέπει να ευθυγραμμιστεί με τη συνιστώσα που αφορά τη βοήθεια για τη μεταβατική περίοδο και τη θεσμική ανάπτυξη. (4) Στις ειδικές διατάξεις των συνιστωσών για τους ανθρώπινους πόρους και την αγροτική ανάπτυξη, το άρθρο 160 και το άρθρο 188 του κανονισμού (ΕΚ) αριθ. 718/2007 θεσπίζει τους όρους πληρωμών και προχρηματοδότησης για την ανάπτυξη ανθρώπινων πόρων και τη συνιστώσα αγροτικής ανάπτυξης. Βάσει της κτηθείσας εμπειρίας στην εφαρμογή των κανόνων αυτών, η προχρηματοδότηση εκ μέρους της Επιτροπής προς τις χώρες που επωφελούνται από τη συνιστώσα για τους ανθρώπινους πόρους και την αγροτική ανάπτυξη θα πρέπει να αυξηθεί και οι διατάξεις αυτές θα πρέπει να ευθυγραμμιστούν με τις διατάξεις που διέπουν την προχρηματοδότηση για τη συνιστώσα περιφερειακής ανάπτυξης. (5) Οι διατάξεις του παρόντος κανονισμού είναι σύμφωνες με τη γνώμη της επιτροπής ΜΠΒ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 718/2007 τροποποιείται ως ακολούθως: 1) στο άρθρο 34 παράγραφος 3, το στοιχείο ε) αντικαθίσταται από το ακόλουθο κείμενο: «ε) έξοδα λειτουργίας, εκτός αν προβλέπεται διαφορετικά στις συμφωνίες-πλαίσια με διεθνείς οργανισμούς·»· 2) στο άρθρο 89 παράγραφος 3, προστίθεται το ακόλουθο εδάφιο: «Τα έξοδα λειτουργίας, περιλαμβανομένων των εξόδων μίσθωσης, τα οποία συνδέονται αποκλειστικά με την περίοδο συγχρηματοδότησης της ενέργειας, εξεταζόμενα κατά περίπτωση, μπορούν να θεωρηθούν επιλέξιμα»· 3) στο άρθρο 160, η παράγραφος 3 αντικαθίσταται από το ακόλουθο κείμενο: «3. Επιπλέον των διατάξεων του άρθρου 42, η πληρωμή της προχρηματοδότησης ανέρχεται στο 30 % της συνεισφοράς της Ευρωπαϊκής Ένωσης για τα τρία πλέον πρόσφατα έτη του σχετικού προγράμματος και πραγματοποιείται εφόσον πληρούνται οι προϋποθέσεις που καθορίζονται στο άρθρο 42 παράγραφος 1. Όπου αυτό είναι αναγκαίο και με βάση τα διαθέσιμα στις αναλήψεις υποχρεώσεων ποσά του προϋπολογισμού, η προχρηματοδότηση μπορεί να πραγματοποιηθεί σε δύο δόσεις.»· 4) στο άρθρο 160, η παράγραφος 4 διαγράφεται· 5) στο άρθρο 188, η παράγραφος 1 αντικαθίσταται από το ακόλουθο κείμενο: «1. Για τις ανάγκες της παρούσας συνιστώσας, οι πληρωμές της προχρηματοδότησης μπορούν να φθάσουν το 30 % της συνεισφοράς της Ευρωπαϊκής Ένωσης για τα τρία πλέον πρόσφατα έτη του σχετικού προγράμματος. Με την επιφύλαξη διαθέσιμων πιστώσεων στον προϋπολογισμό, η προχρηματοδότηση μπορεί να καταβληθεί σε δύο ή περισσότερες δόσεις.». Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Δεκεμβρίου 2011.

Λογιστική διαχείριση

Δημόσιες επιχειρήσεις

ΔΗΜΟΣΙΟΝΟΜΙΚΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1112/2011 ΤΗΣ ΕΠΙΤΡΟΠΉΣ της 3ης Νοεμβρίου 2011 τροποποίηση του παραρτήματος II του κανονισμού (ΕΕ) αριθ. 206/2010 για την καταχώριση της Παραγουάης στον κατάλογο τρίτων χωρών, περιοχών ή τμημάτων τους από τις οποίες επιτρέπεται η εισαγωγή νωπού κρέατος στην Ένωση (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8 και το σημείο 1 πρώτο εδάφιο του άρθρου 8, Εκτιμώντας τα ακόλουθα: (1) Ο κανονισμός (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό των καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (2) περιέχει τους όρους κτηνιατρικής πιστοποίησης για την εισαγωγή στην Ένωση ορισμένων αποστολών νωπού κρέατος οπληφόρων και ιπποειδών που προορίζονται για κατανάλωση από τον άνθρωπο. Προβλέπει ότι τέτοιες αποστολές μπορούν να εισαχθούν μόνο εάν προέρχονται από τρίτες χώρες, περιοχές η τμήματά τους που απαριθμούνται στο μέρος 1 του παραρτήματος II του εν λόγω κανονισμού. (2) Την 19η Σεπτεμβρίου 2011, η Παραγουάη ειδοποίησε τον Διεθνή Οργανισμό για την Υγεία των Ζώων (OIE) για μια εστία αφθώδους πυρετού. Η εστία βρίσκεται στην περιοχή San Pedro και επιβεβαιώθηκε την 18η Σεπτεμβρίου 2011 με εργαστηριακή ανάλυση (ELISA και EITB). (3) Το παράρτημα II μέρος I του κανονισμού (ΕΕ) αριθ. 206/2010 καθορίζει ότι επιτρέπονται εισαγωγές νωπού κρέατος οικόσιτων βοοειδών από την Παραγουάη. (4) Λόγω του κινδύνου εισαγωγής στην Ένωση του αφθώδους πυρετού που σχετίζεται με την εισαγωγή νωπού βοδινού κρέατος από την Παραγουάη, και λόγω της απουσίας εγγυήσεων που να επιτρέπουν τη διαίρεση της Παραγουάης σε περιφέρειες, δεν επιτρέπονται πλέον τέτοιες εισαγωγές. Η καταχώριση για την Παραγουάη στο μέρος 1 του παραρτήματος II του κανονισμού (ΕΕ) αριθ. 206/2010 πρέπει να τροποποιηθεί ανάλογα. (5) Επομένως, ο κανονισμός (ΕΕ) αριθ. 206/2010 πρέπει να τροποποιηθεί ανάλογα. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο μέρος 1 του παραρτήματος II του κανονισμού (ΕΕ) αριθ. 206/2010 η καταχώριση για την Παραγουάη αντικαθίσταται από το ακόλουθο κείμενο: «PY - Παραγουάη PY-0 Ολόκληρη η χώρα ΙΠΠ PY-1 Ολόκληρη η χώρα εξαιρουμένης της ζώνης υπό αυστηρή επιτήρηση 15 km από τα εξωτερικά σύνορα ΒΟΟ A 1 18 Σεπτεμβρίου 2011 1η Αυγούστου 2008» Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Νοεμβρίου 2011.

Πολιτική για την υγεία

Εμπορικές πράξεις

Εμπορική νομοθεσία


ΕΠΙΤΡΟΠΉ ΠΟΛΙΤΙΚΉΣ ΚΑΙ ΑΣΦΆΛΕΙΑΣ ΑΠΌΦΑΣΗ EUSEC/1/2010 της 18ης Μαΐου 2010 σχετικά με τη σύσταση της Επιτροπής Συνεισφερόντων για την Αποστολή της Ευρωπαϊκής Ένωσης για την παροχή συμβουλών και συνδρομής όσον αφορά τη μεταρρύθμιση του τομέα της ασφάλειας στη Λαϊκή Δημοκρατία του Κονγκό (EUSEC RD Congo) (2010/297/ΚΕΠΠΑ) Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο 38, τρίτο εδάφιο, την κοινή δράση 2009/709/ΚΕΠΠΑ του Συμβουλίου, της 15ης Σεπτεμβρίου 2009, σχετικά με την αποστολή της Ευρωπαϊκής Ένωσης για την παροχή συμβουλών και συνδρομής όσον αφορά τη μεταρρύθμιση του τομέα της ασφάλειας στη Λαϊκή Δημοκρατία του Κονγκό (EUSEC RD Congo) (1), και ιδίως το άρθρο 10 παράγραφος 3, Εκτιμώντας τα ακόλουθα: (1) Δυνάμει του άρθρ. 10 παράγραφος 3 της κοινής δράσης 2009/709/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφαλείας (ΕΠΑ) να λάβει τη σχετική απόφαση για τη σύσταση της Επιτροπής Συνεισφερόντων (ΕπΣ) για την EUSEC RD Congo. (2) Τα συμπεράσματα του Ευρωπαϊκού Συμβουλίου του Γκέτεμποργκ της 15ης και 16ης Ιουνίου 2001 καθορίζουν κατευθυντήριες γραμμές και πρακτικές ρυθμίσεις για τις συμβολές τρίτων κρατών σε αστυνομικές αποστολές. Στις 10 Δεκεμβρίου 2002, το Συμβούλιο ενέκρινε το έγγραφο με τίτλο «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων της ΕΕ», στο οποίο αναπτύσσονται περαιτέρω οι ρυθμίσεις για τη συμμετοχή τρίτων κρατών σε επιχειρήσεις μη στρατιωτικής διαχείρισης κρίσεων, συμπεριλαμβανόμενης της σύστασης Επιτροπής Συνεισφερόντων. (3) Η ΕπΣ θα πρέπει να διαδραματίσει βασικό ρόλο στην καθημερινή διαχείριση της αποστολής EUSEC RD Congo. Θα είναι το κύριο φόρουμ εντός του οποίου συζητούνται όλα τα προβλήματα σχετικά με την καθημερινή διαχείριση της αποστολής. Η ΕΠΑ, η οποία ασκεί τον πολιτικό έλεγχο και έχει τη στρατηγική διεύθυνση της αποστολής, θα πρέπει να λαμβάνει υπόψη της τις γνώμες της ΕπΣ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Σύσταση Συνιστάται Επιτροπή Συνεισφερόντων (ΕπΣ) για την Αποστολή της Ευρωπαϊκής Ένωσης για την παροχή συμβουλών και συνδρομής όσον αφορά τη μεταρρύθμιση του τομέα της ασφάλειας στη Λαϊκή Δημοκρατία του Κονγκό (EUSEC RD Congo). Άρθρο 2 Καθήκοντα 1. Η ΕπΣ μπορεί να διατυπώνει γνώμες. Η ΕΠΑ λαμβάνει υπόψη τις γνώμες αυτές, ασκεί τον πολιτικό έλεγχο και έχει τη στρατηγική διεύθυνση της EUSEC RD Congo. 2. Η εντολή καθηκόντων της ΕπΣ καθορίζεται στο έγγραφο με τίτλο «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων της ΕΕ». Άρθρο 3 Σύνθεση 1. Όλα τα κράτη μέλη της ΕΕ δικαιούνται να παρίστανται στις συζητήσεις της ΕπΣ. Ωστόσο, μόνον τα συνεισφέροντα κράτη λαμβάνουν μέρος στην καθημερινή διαχείριση της αποστολής EUSEC RD CONGO. Οι αντιπρόσωποι των τρίτων κρατών που συμμετέχουν στην αποστολή EUSEC RD CONGO μπορούν να παρίστανται στις συνεδριάσεις της ΕπΣ. Αντιπρόσωπος της Ευρωπαϊκής Επιτροπής μπορεί επίσης να παρίσταται στις συνεδριάσεις της ΕπΣ. 2. Η ΕπΣ ενημερώνεται τακτικά από τον Αρχηγό της αποστολής. Άρθρο 4 Πρόεδρος Η ΕπΣ προεδρεύεται από την Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας ή από αντιπρόσωπό της. Άρθρο 5 Συνεδριάσεις 1. Η ΕπΣ συγκαλείται από τον Πρόεδρο σε τακτική βάση. Όταν οι περιστάσεις το απαιτούν, είναι δυνατόν να συγκαλούνται έκτακτες συνεδριάσεις με πρωτοβουλία του Προέδρου ή έπειτα από αίτηση μέλους. 2. Ο πρόεδρος διανέμει εκ των προτέρων προσωρινή ημερήσια διάταξη και τα έγγραφα που αφορούν τη συνεδρίαση. Ο πρόεδρος είναι υπεύθυνος για τη διαβίβαση των αποτελεσμάτων των συζητήσεων της ΕπΣ στην ΕΠΑ. Άρθρο 6 Εμπιστευτικότητα 1. Δυνάμει της απόφασης 2001/264/ΕΚ του Συμβουλίου της 19ης Μαρτίου 2001 (2), οι κανονισμοί ασφαλείας του Συμβουλίου εφαρμόζονται στις συνεδριάσεις και εργασίες της ΕπΣ. Ειδικότερα, οι αντιπρόσωποι στην ΕπΣ διαθέτουν τις κατάλληλες άδειες ασφαλείας. 2. Οι συζητήσεις στην ΕπΣ καλύπτονται από την υποχρέωση του επαγγελματικού απορρήτου, εκτός εάν η ΕπΣ αποφασίσει διαφορετικά ομοφώνως. Άρθρο 7 Έναρξη ισχύος Η παρούσα απόφαση τίθεται σε ισχύ από την ημέρα της έκδοσής της. Έγινε στις Βρυξέλλες, στις 18 Μαΐου 2010.

Δημόσια ασφάλεια

Ανθρωπιστική βοήθεια

Πολιτική συνεργασίας

ΔΙΕΘΝΕΙΣ ΣΧΕΣΕΙΣ


ΟΔΗΓΊΑ 2010/51/ΕΕ ΤΗΣ ΕΠΙΤΡΟΠΉΣ της 11ης Αυγούστου 2010 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του N,N-διαιθυλο-μ-τολουαμιδίου ως δραστικής ουσίας στο παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2), θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Στον κατάλογο αυτό περιλαμβάνεται το N,N-διαιθυλο-μ-τολουαμίδιο (εφεξής «DEET»). (2) Κατ’ εφαρμογή του κανονισμού (ΕΚ) αριθ. 1451/2007, το DEET αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 19, απωθητικά και προσελκυστικά, που ορίζεται στο παράρτημα V της ίδιας οδηγίας. (3) Ως κράτος μέλος εισηγητής ορίστηκε η Σουηδία, η οποία, στις 30 Νοεμβρίου 2007, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (4) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 11 Μαρτίου 2010, στο πλαίσιο της μόνιμης επιτροπής για τα βιοκτόνα προϊόντα. (5) Από τις διενεργηθείσες έρευνες συνάγεται ότι τα βιοκτόνα που χρησιμοποιούνται ως απωθητικά ή προσελκυστικά και περιέχουν DEET αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστεί το DEET στο παράρτημα I της εν λόγω οδηγίας. (6) Λαμβανομένων υπόψη των διαπιστώσεων της έκθεσης αξιολόγησης, θεωρείται σκόπιμο να απαιτείται, στο επίπεδο της έγκρισης των προϊόντων, η εφαρμογή ειδικών μέτρων μετριασμού του κινδύνου στα προϊόντα που περιέχουν DEET και χρησιμοποιούνται ως απωθητικά ή προσελκυστικά. Τα προϊόντα που προορίζονται για απευθείας εφαρμογή στο ανθρώπινο δέρμα πρέπει να φέρουν επισήμανση με οδηγίες χρήσης, συμπεριλαμβανομένων της ποσότητας και της συχνότητας εφαρμογής, ώστε να ελαχιστοποιείται η πρωτογενής έκθεση του ανθρώπου. Από την εκτίμηση κινδύνων προέκυψαν λόγοι ανησυχίας για την υγεία του ανθρώπου, ιδίως των παιδιών. Κατόπιν τούτου, εφόσον δεν υποβάλλονται δεδομένα για να καταδειχθεί ότι το προϊόν θα ανταποκρίνεται στις απαιτήσεις του άρθρου 5 και του παραρτήματος VI σε περίπτωση χρήσης σε παιδιά, τα προϊόντα που περιέχουν DEET πρέπει να μην χρησιμοποιούνται σε παιδιά ηλικίας κάτω των δύο ετών και να χρησιμοποιούνται υπό περιορισμούς σε παιδιά ηλικίας δύο έως δώδεκα ετών, εκτός εάν η χρήση τους δικαιολογείται από κινδύνους για την υγεία του ανθρώπου, π.χ. έξαρση ασθενειών που μεταδίδονται από έντομα. Επιπλέον, τα προϊόντα πρέπει να περιέχουν ουσίες που αποτρέπουν την κατάποση. (7) Για να εξασφαλιστεί η ισότιμη αντιμετώπιση στην αγορά των βιοκτόνων που περιέχουν τη δραστική ουσία DEET και να διευκολυνθεί, γενικότερα, η εύρυθμη λειτουργία της αγοράς βιοκτόνων, είναι σημαντικό να εφαρμοστούν ταυτόχρονα οι διατάξεις της παρούσας οδηγίας σε όλα τα κράτη μέλη. (8) Πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα Ι, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους να επωφελούνται πλήρως από τη δεκαετή περίοδο προστασίας των δεδομένων, η οποία, σύμφωνα με το άρθρο 12 παράγραφος 1 στοιχείο γ) σημείο ii) της οδηγίας 98/8/ΕΚ, αρχίζει την ημερομηνία καταχώρισης. (9) Μετά την καταχώριση, τα κράτη μέλη πρέπει να διαθέτουν εύλογα χρονικά περιθώρια για να εφαρμόσουν το άρθρο 16 παράγραφος 3 της οδηγίας 98/8/ΕΚ. (10) Κατά συνέπεια, πρέπει να τροποποιηθεί αναλόγως η οδηγία 98/8/ΕΚ. (11) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, το αργότερο έως τις 31 Ιουλίου 2011, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από 1ης Αυγούστου 2012. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 11 Αυγούστου 2010.

Πολιτική για την υγεία

Χημική βιομηχανία


ΚΑΝΟΝΙΣΜΌΣ (ΕΕ) αριθ. 586/2010 ΤΗΣ ΕΠΙΤΡΟΠΉΣ της 2ας Ιουλίου 2010 για την 130ή τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 5 (2), Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η δέσμευση κεφαλαίων και άλλων οικονομικών πόρων βάσει του εν λόγω κανονισμού. (2) Στις 25 Ιουνίου 2010, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει μία οντότητα από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. (3) Το παράρτημα Ι πρέπει, επομένως, να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Ιουλίου 2010.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 173/2011 ΤΗΣ ΕΠΙΤΡΟΠΉΣ της 23ης Φεβρουαρίου 2011 για την τροποποίηση των κανονισμών (ΕΚ) αριθ. 2095/2005, (ΕΚ) αριθ. 1557/2006, (ΕΚ) αριθ. 1741/2006, (ΕΚ) αριθ. 1850/2006, (ΕΚ) αριθ. 1359/2007, (ΕΚ) αριθ. 382/2008, (ΕΚ) αριθ. 436/2009, (ΕΚ) αριθ. 612/2009, (ΕΚ) αριθ. 1122/2009, (ΕΚ) αριθ. 1187/2009 και (ΕΕ) αριθ. 479/2010 όσον αφορά τις υποχρεώσεις κοινοποίησης στο πλαίσιο της κοινής οργάνωσης των γεωργικών αγορών και των καθεστώτων άμεσης στήριξης για τους γεωργούς Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 161 παράγραφος 3, το άρθρο 170, το άρθρο 171 παράγραφος 1 και το άρθρο 192 παράγραφος 2 σε συνδυασμό με το άρθρο 4, Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (2), και ιδίως το άρθρο 142ιζ, Εκτιμώντας τα ακόλουθα: (1) Ο κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (3), θεσπίζει κοινούς κανόνες για την κοινοποίηση πληροφοριών και εγγράφων από τις αρμόδιες αρχές των κρατών μελών στην Επιτροπή. Οι κανόνες αυτοί καλύπτουν ιδίως την υποχρέωση των κρατών μελών να χρησιμοποιούν συστήματα πληροφοριών που διατίθενται από την Επιτροπή και την επικύρωση των δικαιωμάτων πρόσβασης των αρχών ή των μεμονωμένων ατόμων που επιτρέπεται να διαβιβάζουν κοινοποιήσεις. Επιπλέον, ο κανονισμός αυτός καθορίζει τις κοινές αρχές που εφαρμόζονται στα συστήματα πληροφοριών ώστε να υπάρχει εγγύηση για τη διαχρονική γνησιότητα, την ακεραιότητα και το ευανάγνωστο των εγγράφων και την προστασία προσωπικών δεδομένων. (2) Δυνάμει του κανονισμού (ΕΚ) αριθ. 792/2009, η υποχρέωση χρησιμοποίησης των συστημάτων πληροφοριών σύμφωνα με τον εν λόγω κανονισμό πρέπει να προβλέπεται στους κανονισμούς που θεσπίζουν την ειδική υποχρέωση κοινοποίησης. (3) Η Επιτροπή ανέπτυξε σύστημα πληροφοριών που επιτρέπει την ηλεκτρονική διαχείριση των εγγράφων και των διαδικασιών στο πλαίσιο των δικών της εσωτερικών διαδικασιών εργασίας και των σχέσεών της με τις αρχές που εμπλέκονται στην κοινή γεωργική πολιτική. (4) Θεωρείται ότι ορισμένες υποχρεώσεις κοινοποίησης μπορούν να εκπληρωθούν μέσω του συστήματος αυτού σύμφωνα με τον κανονισμό (ΕΚ) αριθ. 792/2009, ιδίως εκείνες που προβλέπονται στους κανονισμούς (ΕΚ) αριθ. 2095/2005 της Επιτροπής, της 20ής Δεκεμβρίου 2005, για τη θέσπιση των λεπτομερών κανόνων εφαρμογής του κανονισμού (ΕΟΚ) αριθ. 2075/92 του Συμβουλίου όσον αφορά την κοινοποίηση στοιχείων στον τομέα του καπνού (4), (ΕΚ) αριθ. 1557/2006 της Επιτροπής, της 18ης Οκτωβρίου 2006, περί των λεπτομερειών εφαρμογής του κανονισμού (ΕΚ) αριθ. 1952/2005 του Συμβουλίου όσον αφορά την καταχώριση των συμφωνητικών και τις ανακοινώσεις των δεδομένων στον τομέα του λυκίσκου (5), (ΕΚ) αριθ. 1741/2006 της Επιτροπής, της 24ης Νοεμβρίου 2006, για τον καθορισμό των όρων χορήγησης της ειδικής επιστροφής κατά την εξαγωγή κρεάτων χωρίς κόκκαλα από αρσενικά χονδρά βοοειδή, τα οποία τίθενται υπό καθεστώς τελωνειακής αποταμίευσης πριν από την εξαγωγή (6), (ΕΚ) αριθ. 1850/2006 της Επιτροπής, της 14ης Δεκεμβρίου 2006, περί των λεπτομερειών πιστοποιήσεως του λυκίσκου (7), (ΕΚ) αριθ. 1359/2007 της Επιτροπής, της 21ης Νοεμβρίου 2007, περί θεσπίσεως των όρων χορηγήσεως ειδικών επιστροφών κατά την εξαγωγή για ορισμένα αποστεωμένα βόεια κρέατα (8), (ΕΚ) αριθ. 382/2008 της Επιτροπής, της 21ης Απριλίου 2008, για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος (9), (ΕΚ) αριθ. 436/2009 της Επιτροπής, της 26ης Μαΐου 2009, για τις λεπτομέρειες εφαρμογής του κανονισμού (ΕΚ) αριθ. 479/2008 του Συμβουλίου, όσον αφορά το αμπελουργικό μητρώο, τις υποχρεωτικές δηλώσεις και τη συγκέντρωση στοιχείων για την παρακολούθηση της αγοράς, τα συνοδευτικά έγγραφα μεταφοράς των προϊόντων και τα βιβλία που πρέπει να τηρούνται στον αμπελοοινικό τομέα (10), (ΕΚ) αριθ. 612/2009 της Επιτροπής, της 7ης Ιουλίου 2009, για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα (11), (ΕΚ) αριθ. 1122/2009 της Επιτροπής, της 30ής Νοεμβρίου 2009, σχετικά με τη θέσπιση λεπτομερών διατάξεων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά την πολλαπλή συμμόρφωση, τη διαφοροποίηση και το ολοκληρωμένο σύστημα διαχείρισης και ελέγχου, στο πλαίσιο των καθεστώτων άμεσης στήριξης για τους γεωργούς που προβλέπονται στον εν λόγω κανονισμό, καθώς και λεπτομερών διατάξεων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την πολλαπλή συμμόρφωση στο πλαίσιο του καθεστώτος στήριξης που προβλέπεται για τον αμπελοοινικό τομέα (12), (ΕΚ) αριθ. 1187/2009 της Επιτροπής, της 27ης Νοεμβρίου 2009, για τον καθορισμό των ειδικών λεπτομερειών εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή για το γάλα και τα γαλακτοκομικά προϊόντα (13), και (ΕΕ) αριθ. 479/2010 της Επιτροπής, της 1ης Ιουνίου 2010, για τη θέσπιση κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις κοινοποιήσεις των κρατών μελών προς την Επιτροπή στον τομέα του γάλακτος και των γαλακτοκομικών προϊόντων (14). (5) Με στόχο την αποτελεσματική διαχείριση και λαμβανομένης υπόψη της αποκτηθείσας πείρας, θα πρέπει να απλοποιηθούν οι κοινοποιήσεις. Κρίνεται σκόπιμο να οριστεί ιδίως ότι μόνο τα κράτη μέλη που παράγουν καπνό και λυκίσκο αντίστοιχα πρέπει να είναι υποχρεωμένα να διαβιβάζουν τα απαιτούμενα στοιχεία βάσει των κανονισμών (ΕΚ) αριθ. 2095/2005, (ΕΚ) αριθ. 1557/2006 και (ΕΚ) αριθ. 1850/2006. Επιπλέον, για λόγους σαφήνειας, θα πρέπει να προσδιοριστεί το περιεχόμενο ορισμένων κοινοποιήσεων στους εν λόγω κανονισμούς. (6) Οι πληροφορίες που πρέπει να υποβάλλουν τα κράτη μέλη στην Επιτροπή σύμφωνα με το άρθρο 19 παράγραφος 1 στοιχείο β) σημεία ii) και iii) του κανονισμού (ΕΚ) αριθ. 436/2009 πρέπει να απευθύνονται στην Eurostat. Για λόγους συνέπειας και χρηστής διαχείρισης, ενδείκνυται οι σχετικές κοινοποιήσεις να διαβιβάζονται με ηλεκτρονικά μέσα στο ενιαίο σημείο εισόδου δεδομένων της Eurostat, σύμφωνα με τις τεχνικές προδιαγραφές που παρέχει η Επιτροπή (Eurostat). (7) Η συναλλαγματική ισοτιμία που χρησιμοποιείται θα πρέπει να συνάδει με την αρχή που ορίζεται στο άρθρο 11 του κανονισμού (ΕΚ) αριθ. 1913/2006 της Επιτροπής, της 20ής Δεκεμβρίου 2006, που προβλέπει τους κανόνες εφαρμογής του γεωργονομισματικού καθεστώτος του ευρώ στον γεωργικό τομέα και τροποποιεί ορισμένους κανονισμούς (15). (8) Συνεπώς, οι κανονισμοί (ΕΚ) αριθ. 2095/2005, (ΕΚ) αριθ. 1557/2006, (ΕΚ) αριθ. 1741/2006, (ΕΚ) αριθ. 1850/2006, (ΕΚ) αριθ. 1359/2007, (ΕΚ) αριθ. 382/2008, (ΕΚ) αριθ. 436/2009, (ΕΚ) αριθ. 612/2009, (ΕΚ) αριθ. 1122/2009, (ΕΚ) αριθ. 1187/2009 και (ΕΕ) αριθ. 479/2010 θα πρέπει να τροποποιηθούν αναλόγως. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων και της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2095/2005 τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: «Άρθρο 1 1. Για κάθε συγκομιδή, τα κράτη μέλη παραγωγής κοινοποιούν στην Επιτροπή, έως τις 31 Ιουλίου του έτους που έπεται του έτους συγκομιδής, τις ακόλουθες πληροφορίες που παρέχονται ως σύνολο και, εκτός του στοιχείου α), κατανέμονται ανά ομάδα ποικιλιών ακατέργαστου καπνού, όπως αναφέρεται στην παράγραφο 3: α) αριθμός επιχειρήσεων πρώτης μεταποίησης· β) αριθμός γεωργών· γ) έκταση σε εκτάρια· δ) παραδοθείσα ποσότητα σε τόνους· ε) μέση τιμή, χωρίς τους φόρους και άλλες εισφορές, που καταβάλλεται στους γεωργούς· στ) αποθέματα σε τόνους στο τέλος Ιουνίου του έτους που έπεται του σχετικού έτους συγκομιδής, τα οποία κατέχει ο πρώτος μεταποιητής. Η τιμή που αναφέρεται στο στοιχείο ε) εκφράζεται σε ευρώ ανά κιλό, χρησιμοποιώντας, εφόσον κρίνεται αναγκαίο, την πιο πρόσφατη συναλλαγματική ισοτιμία που καθόρισε η Ευρωπαϊκή Κεντρική Τράπεζα πριν από την 1η Ιανουαρίου του έτους που έπεται του έτους συγκομιδής. 2. Για κάθε συγκομιδή, τα κράτη μέλη παραγωγής κοινοποιούν στην Επιτροπή, έως τις 31 Ιουλίου του τρέχοντος έτους συγκομιδής, τις ακόλουθες πληροφορίες που παρέχονται ως σύνολο και κατανέμονται ανά ομάδα ποικιλιών ακατέργαστου καπνού, όπως αναφέρεται στην παράγραφο 3: α) εκτιμώμενη έκταση σε εκτάρια· β) εκτιμώμενη παραγωγή σε τόνους. 3. Οι ομάδες ποικιλιών ακατέργαστου καπνού είναι: α) ομάδα I: καπνός αποξηραμένος σε υγρό αέρα: καπνός που έχει αποξηρανθεί σε κλιβάνους με ελεγχόμενες συνθήκες κυκλοφορίας του αέρα, θερμοκρασίας και υγρασίας, ιδίως ο καπνός Virginia· β) ομάδα II: ξανθός καπνός αποξηραμένος στον αέρα: καπνός που έχει αποξηρανθεί στον αέρα κάτω από υπόστεγο, που δεν έχει υποστεί ζύμωση, ιδίως ο καπνός Burley και Maryland· γ) ομάδα III: μαύρος καπνός αποξηραμένος στον αέρα: καπνός που έχει αποξηρανθεί στον αέρα κάτω από υπόστεγο, ο οποίος έχει υποστεί φυσική ζύμωση πριν τεθεί σε εμπορία, ιδίως ο καπνός Badischer Geudertheimer, Fermented Burley, Havana, Mocny Skroniowski, Nostrano del Brenta και Pulawski· δ) ομάδα IV: καπνός αποξηραμένος στη φωτιά: καπνός που έχει αποξηρανθεί με φωτιά, ιδίως ο καπνός Kentucky και Salento· ε) ομάδα V: καπνός αποξηραμένος στον ήλιο: καπνός που έχει αποξηρανθεί με έκθεση στον ήλιο, ονομάζεται επίσης «Ανατολικού τύπου», ιδίως ο καπνός Basmas, Κατερίνη και Kaba-Koulak. 4. Τα κράτη μέλη που καλλιέργησαν λιγότερο από 3 000 εκτάρια κατά το προηγούμενο έτος συγκομιδής μπορούν να κοινοποιήσουν μόνο τις πληροφορίες που αναφέρονται στην παράγραφο 1 στοιχεία β) και γ) και στην παράγραφο 2 στοιχείο α) και οι οποίες παρέχονται ως σύνολο, χωρίς κατανομή ανά ομάδα ποικιλιών ακατέργαστου καπνού. 5. Οι κοινοποιήσεις που αναφέρονται στις παραγράφους 1, 2 και 4 υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (16). 2) Το άρθρο 2 αντικαθίσταται από το ακόλουθο κείμενο: «Άρθρο 2 Τα κράτη μέλη λαμβάνουν τα αναγκαία μέτρα για να εξασφαλιστεί ότι οι σχετικοί οικονομικοί φορείς, συμπεριλαμβανομένων των οργανώσεων παραγωγών, παρέχουν τις απαιτούμενες πληροφορίες εντός των σχετικών προθεσμιών.». 3) Τα παραρτήματα IA, IB, II και III απαλείφονται. Άρθρο 2 Ο κανονισμός (ΕΚ) αριθ. 1557/2006 τροποποιείται ως εξής: 1) Το άρθρο 5 αντικαθίσταται από το ακόλουθο κείμενο: «Άρθρο 5 1. Για κάθε συγκομιδή, τα κράτη μέλη παραγωγής κοινοποιούν στην Επιτροπή, έως τις 15 Ιουλίου του έτους που έπεται της σχετικής συγκομιδής λυκίσκου, τις ακόλουθες πληροφορίες που παρέχονται ως σύνολο, εκτός των στοιχείων α) και ζ), και κατανέμονται μεταξύ των δύο ομάδων ποικιλιών λυκίσκου (πικρή και αρωματική): α) τον αριθμό των γεωργών που καλλιεργούν λυκίσκο· β) τις εκτάσεις συγκομιδής και τις εκτάσεις με νέες φυτεύσεις κατά το έτος συγκομιδής (σε εκτάρια)· γ) την ποσότητα σε τόνους και τη μέση τιμή στο επίπεδο της εκμετάλλευσης λυκίσκου που πωλείται βάσει συμφωνητικών τα οποία συνάπτονται εκ των προτέρων· δ) την ποσότητα σε τόνους και τη μέση τιμή στο επίπεδο της εκμετάλλευσης λυκίσκου που πωλείται βάσει άλλων συμφωνητικών ή χωρίς συμφωνητικά· ε) την ποσότητα λυκίσκου σε τόνους που παραμένει απούλητη· στ) την παραγωγή οξέος alpha σε τόνους και τη μέση περιεκτικότητα σε οξύ alpha (σε ποσοστό)· ζ) την ποσότητα λυκίσκου σε τόνους που καλύπτεται από συμφωνητικά τα οποία συνάπτονται εκ των προτέρων για την επόμενη συγκομιδή. Οι τιμές που αναφέρονται στα στοιχεία γ) και δ) εκφράζονται σε ευρώ ανά κιλό, χρησιμοποιώντας, εφόσον κρίνεται αναγκαίο, την πιο πρόσφατη συναλλαγματική ισοτιμία που καθόρισε η Ευρωπαϊκή Κεντρική Τράπεζα πριν από την 1η Ιανουαρίου του έτους που έπεται του έτους συγκομιδής. 2. Οι κοινοποιήσεις που αναφέρονται στην παράγραφο 1 υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (17). 3. Τα κράτη μέλη λαμβάνουν τα αναγκαία μέτρα για να εξασφαλίσουν ότι οι ενδιαφερόμενοι οικονομικοί φορείς, συμπεριλαμβανομένων των οργανώσεων παραγωγών, παρέχουν τις απαιτούμενες πληροφορίες εντός των σχετικών προθεσμιών. 2) Το παράρτημα απαλείφεται. Άρθρο 3 Το άρθρο 13 του κανονισμού (ΕΚ) αριθ. 1741/2006 αντικαθίσταται από το ακόλουθο κείμενο: «Άρθρο 13 Κοινοποίηση στην Επιτροπή 1. Τα κράτη μέλη κοινοποιούν κάθε μήνα στην Επιτροπή τις ποσότητες κρεάτων χωρίς κόκκαλα από αρσενικά χονδρά βοοειδή, τα οποία τίθενται υπό καθεστώς τελωνειακής αποταμίευσης πριν από την εξαγωγή σύμφωνα με τον παρόντα κανονισμό, διαχωρίζοντας αυτές τις ποσότητες σύμφωνα με τον δωδεκαψήφιο κωδικό της ονοματολογίας των γεωργικών προϊόντων για τις επιστροφές κατά την εξαγωγή, που καθορίζεται στον κανονισμό (ΕΟΚ) αριθ. 3846/87. Τα κράτη μέλη κοινοποιούν στην Επιτροπή τις πληροφορίες που αναφέρονται στο πρώτο εδάφιο το αργότερο τον δεύτερο μήνα μετά τον μήνα αποδοχής της δήλωσης εισόδου στο απόθεμα. 2. Οι κοινοποιήσεις που αναφέρονται στην παράγραφο 1 υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (18). Άρθρο 4 Το άρθρο 23 του κανονισμού (ΕΚ) αριθ. 1850/2006 αντικαθίσταται από το ακόλουθο κείμενο: «Άρθρο 23 Κοινοποίηση στην Επιτροπή 1. Τα κράτη μέλη παραγωγής κοινοποιούν στην Επιτροπή το αργότερο στις 30 Ιουνίου κάθε έτους: α) κατάλογο των περιοχών παραγωγής λυκίσκου· β) κατάλογο των κέντρων πιστοποίησης και τον κωδικό κάθε κέντρου· γ) τα ονόματα και τις διευθύνσεις των αρμόδιων αρχών πιστοποίησης. 2. Οι κοινοποιήσεις που αναφέρονται στην παράγραφο 1 υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (19). Άρθρο 5 Ο κανονισμός (ΕΚ) αριθ. 1359/2007 τροποποιείται ως εξής: 1) Στο άρθρο 9, η παράγραφος 1 αντικαθίσταται από το ακόλουθο κείμενο: «1. Τα κράτη μέλη καθορίζουν τις συνθήκες ελέγχου και πληροφορούν σχετικά την Επιτροπή. Λαμβάνουν όλα τα αναγκαία μέτρα ώστε να καταστεί αδύνατη η υποκατάσταση των εν λόγω προϊόντων, ιδίως με την ταυτοποίηση κάθε τεμαχίου κρέατος. Τα κράτη μέλη κοινοποιούν στην Επιτροπή τυχόν αλλαγές στις συνθήκες ελέγχου χωρίς καθυστέρηση.». 2) Στο άρθρο 10, η εισαγωγική πρόταση αντικαθίσταται από το ακόλουθο κείμενο: «Για τα πιστοποιητικά που αναφέρονται στο άρθρο 5 παράγραφος 1, τα οποία θεωρούνται από τις αρμόδιες αρχές κάθε τρίμηνο και αφορούν τα τεμάχια χωρίς κόκκαλα του οπισθίου τεταρτημορίου, τα κράτη μέλη κοινοποιούν, το αργότερο στο τέλος του δευτέρου μηνός που έπεται κάθε τριμήνου, τα ακόλουθα:». 3) Παρεμβάλλεται το ακόλουθο άρθρο 10α: «Άρθρο 10a Οι κοινοποιήσεις προς την Επιτροπή που αναφέρονται στον παρόντα κανονισμό υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (20). Άρθρο 6 Ο κανονισμός (ΕΚ) αριθ. 382/2008 τροποποιείται ως εξής: 1) Στο άρθρο 14, η παράγραφος 6 αντικαθίσταται από το ακόλουθο κείμενο: «6. Τα κράτη μέλη κοινοποιούν στην Επιτροπή: α) κάθε εργάσιμη ημέρα, το αργότερο στις 18:00 (ώρα Βρυξελλών), τη συνολική ποσότητα προϊόντων για την οποία έχουν υποβληθεί αιτήσεις· β) το αργότερο στο τέλος του μήνα που έπεται του μήνα υποβολής των αιτήσεων, τον κατάλογο των αιτούντων.». 2) Στο άρθρο 15, η παράγραφος 6 αντικαθίσταται από το ακόλουθο κείμενο: «6. Τα κράτη μέλη κοινοποιούν στην Επιτροπή: α) κάθε εργάσιμη ημέρα, το αργότερο στις 18:00 (ώρα Βρυξελλών), τη συνολική ποσότητα προϊόντων για την οποία έχουν υποβληθεί αιτήσεις· β) το αργότερο στο τέλος του μήνα που έπεται του μήνα υποβολής των αιτήσεων, τον κατάλογο των αιτούντων.». 3) Το άρθρο 16 αντικαθίσταται από το ακόλουθο κείμενο: «Άρθρο 16 1. Τα κράτη μέλη κοινοποιούν στην Επιτροπή τα ακόλουθα: α) κάθε εβδομάδα, έως την Παρασκευή: i) τις αιτήσεις πιστοποιητικών με προκαθορισμό της επιστροφής που υποβλήθηκαν, σύμφωνα με το άρθρο 10 παράγραφος 1, ή τη μη υποβολή αιτήσεων από τη Δευτέρα έως την Παρασκευή της εν λόγω εβδομάδας, ii) τις αιτήσεις πιστοποιητικών που υποβλήθηκαν, σύμφωνα με τη διαδικασία που προβλέπεται στο άρθρο 47 του κανονισμού (ΕΚ) αριθ. 376/2008, ή τη μη υποβολή αιτήσεων από τη Δευτέρα έως την Παρασκευή της εν λόγω εβδομάδας, iii) τις ποσότητες για τις οποίες έχουν εκδοθεί πιστοποιητικά, σύμφωνα με το άρθρο 12 παράγραφος 6 του παρόντος κανονισμού, ή τη μη έκδοση πιστοποιητικών από τη Δευτέρα έως την Παρασκευή της εν λόγω εβδομάδας, iv) τις ποσότητες για τις οποίες έχουν εκδοθεί πιστοποιητικά για τις αιτήσεις που υποβλήθηκαν σύμφωνα με τη διαδικασία που προβλέπεται στο άρθρο 47 του κανονισμού (ΕΚ) αριθ. 376/2008, αναφέροντας την ημερομηνία υποβολής της αίτησης και τη χώρα προορισμού, από τη Δευτέρα έως την Παρασκευή της εν λόγω εβδομάδας, v) τις ποσότητες για τις οποίες οι αιτήσεις πιστοποιητικών εξαγωγής έχουν αποσυρθεί σύμφωνα με άρθρο 12 παράγραφος 5 του παρόντος κανονισμού, κατά την εν λόγω εβδομάδα, αναφέροντας την ημερομηνία υποβολής της αίτησης· β) πριν από τις 14 κάθε μήνα για τον προηγούμενο μήνα: i) τις αιτήσεις πιστοποιητικών που αναφέρονται στο άρθρο 15 του κανονισμού (ΕΚ) αριθ. 376/2008, ii) τις ποσότητες για τις οποίες έχουν εκδοθεί πιστοποιητικά σύμφωνα με το άρθρο 10 παράγραφος 1 του παρόντος κανονισμού και σύμφωνα με το άρθρο 47 του κανονισμού (ΕΚ) αριθ. 376/2008 και δεν έχουν χρησιμοποιηθεί. 2. Οι κοινοποιήσεις που αναφέρονται στην παράγραφο 1 διευκρινίζουν: α) την ποσότητα σε βάρος του προϊόντος ή τον αριθμό των κεφαλών για κάθε κατηγορία που προβλέπεται στο άρθρο 10 παράγραφος 5· β) την ποσότητα για κάθε κατηγορία κατανεμημένη ανά προορισμό.». 4) Παρεμβάλλεται το ακόλουθο άρθρο 16α: «Άρθρο 16α Οι κοινοποιήσεις που αναφέρονται στον παρόν κεφάλαιο υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (21). 5) Το παράρτημα VIII απαλείφεται. Άρθρο 7 Ο κανονισμός (ΕΚ) αριθ. 436/2009 τροποποιείται ως εξής: 1) Στο άρθρο 15, η παράγραφος 1 αντικαθίσταται από το ακόλουθο κείμενο: «1. Για τη μετατροπή των ποσοτήτων άλλων προϊόντων εκτός από οίνο σε εκατόλιτρα οίνου, τα κράτη μέλη μπορούν να καθορίζουν συντελεστές, οι οποίοι μπορούν να προσαρμόζονται στα διάφορα αντικειμενικά κριτήρια που επηρεάζουν τη μετατροπή αυτή. Τα κράτη μέλη κοινοποιούν τους συντελεστές στην Επιτροπή μαζί με τη συγκεφαλαίωση που προβλέπεται στο άρθρο 19 παράγραφος 1.». 2) Στον τίτλο II, ο τίτλος του κεφαλαίου III αντικαθίσταται από το ακόλουθο κείμενο: «ΚΕΦΑΛΑΙΟ III Κοινοποιήσεις που πρέπει να υποβάλλονται από τα κράτη μέλη ». 3) Στο άρθρο 19 παράγραφος 3, η εισαγωγική πρόταση του πρώτου εδαφίου αντικαθίσταται από το ακόλουθο κείμενο: «Για τη διαπίστωση της εξέλιξης των τιμών, τα κράτη μέλη στα οποία η οινοπαραγωγή υπερέβη την τελευταία πενταετία, κατά μέσον όρο, το 5 % της συνολικής οινοπαραγωγής της Ένωσης κοινοποιούν στην Επιτροπή, όσον αφορά τους οίνους που αναφέρονται στο παράρτημα ΧΙβ σημείο 1 του κανονισμού (ΕΚ) αριθ. 1234/2007 (22): 4) Το άρθρο 49 αντικαθίσταται από το ακόλουθο κείμενο: «Άρθρο 49 Κοινοποιήσεις 1. Κάθε κράτος μέλος κοινοποιεί στην Επιτροπή: α) το όνομα και τη διεύθυνση της αρχής ή των αρχών που είναι αρμόδιες για την εφαρμογή του παρόντος τίτλου· β) κατά περίπτωση, το όνομα και τη διεύθυνση των φορέων που έχουν εξουσιοδοτηθεί από αρμόδια αρχή για την εφαρμογή του παρόντος τίτλου. 2. Κάθε κράτος μέλος κοινοποιεί επίσης στην Επιτροπή: α) τις μετέπειτα μεταβολές, όσον αφορά τις αρμόδιες αρχές και τους φορείς που αναφέρονται στην παράγραφο 1· β) τα μέτρα που λαμβάνει για την εφαρμογή του παρόντος τίτλου, εφόσον παρουσιάζουν ιδιαίτερο ενδιαφέρον για τη συνεργασία μεταξύ των κρατών μελών που προβλέπεται στον κανονισμό (ΕΚ) αριθ. 555/2008. 3. Με βάση τις πληροφορίες που κοινοποιούνται από τα κράτη μέλη, η Επιτροπή καταρτίζει και ενημερώνει κατάλογο με τα ονόματα και τις διευθύνσεις των αρμοδίων φορέων και αρχών. Η Επιτροπή δημοσιεύει τον κατάλογο αυτό στο Διαδίκτυο.». 5) Το άρθρο 50 αντικαθίσταται από το ακόλουθο κείμενο: «Άρθρο 50 Κοινοποιήσεις 1. Με την επιφύλαξη των ειδικών διατάξεων του παρόντος κανονισμού, τα κράτη μέλη λαμβάνουν όλα τα αναγκαία μέτρα ώστε να είναι σε θέση να τηρούν τις προθεσμίες που καθορίζονται για τις κοινοποιήσεις στον παρόντα κανονισμό. 2. Τα κράτη μέλη διατηρούν τα στοιχεία που καταγράφονται κατ’ εφαρμογή του παρόντος κανονισμού τουλάχιστον για πέντε αμπελουργικές περιόδους μετά την περίοδο καταγραφής τους. 3. Οι κοινοποιήσεις που επιβάλλει ο παρών κανονισμός δεν θίγουν τις υποχρεώσεις των κρατών μελών οι οποίες απορρέουν από τον κανονισμό (ΕΟΚ) αριθ. 357/79 περί των στατιστικών ερευνών περί των αμπελουργικών εκτάσεων. 4. Οι κοινοποιήσεις προς την Επιτροπή που αναφέρονται στον παρόντα κανονισμό υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (23). Ωστόσο, οι κοινοποιήσεις που αναφέρονται στο άρθρο 19 παράγραφος 1 στοιχείο β) σημεία ii) και iii) διαβιβάζονται από τα κράτη μέλη με ηλεκτρονική μορφή ή τηλεφορτώνονται ηλεκτρονικά στο ενιαίο σημείο εισόδου δεδομένων της Eurostat, σύμφωνα με τις τεχνικές προδιαγραφές που παρέχει η Επιτροπή (Eurostat). Άρθρο 8 Το άρθρο 50 του κανονισμού (ΕΚ) αριθ. 612/2009 αντικαθίσταται από το ακόλουθο κείμενο: «Άρθρο 50 Κοινοποιήσεις προς την Επιτροπή 1. Τα κράτη μέλη κοινοποιούν στην Επιτροπή: α) χωρίς καθυστέρηση, τις περιπτώσεις στις οποίες εφαρμόζεται το άρθρο 27 παράγραφος 1. Στη συνέχεια, η Επιτροπή ενημερώνει τα άλλα κράτη μέλη· β) το αργότερο στο τέλος του δευτέρου μήνα που έπεται του μήνα κατά τον οποίο έγιναν αποδεκτές οι διασαφήσεις εξαγωγής, για κάθε δωδεκαψήφιο κωδικό, τις ποσότητες των προϊόντων που εξάγονται χωρίς πιστοποιητικά εξαγωγής με προκαθορισμό της επιστροφής για τις περιπτώσεις που αναφέρονται άρθρο 4 παράγραφος 1 δεύτερο εδάφιο πρώτη περίπτωση, στο άρθρο 6 και στο άρθρο 42. Οι κωδικοί ομαδοποιούνται ανά τομέα. 2. Οι κοινοποιήσεις προς την Επιτροπή που αναφέρονται στον παρόντα κανονισμό υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (24). Άρθρο 9 Στο άρθρο 84 του κανονισμού (ΕΚ) αριθ. 1122/2009, προστίθεται η ακόλουθη παράγραφος 6: «6. Οι κοινοποιήσεις που αναφέρονται στο άρθρο 40 παράγραφος 2 και στο παρόν άρθρο παράγραφος 5 υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (25). Άρθρο 10 Ο κανονισμός (ΕΚ) αριθ. 1187/2009 τροποποιείται ως εξής: 1) Στο άρθρο 10, η παράγραφος 1 αντικαθίσταται από το ακόλουθο κείμενο: «1. Τα πιστοποιητικά εξαγωγής με προκαθορισμό της επιστροφής εκδίδονται την πέμπτη εργάσιμη ημέρα από την ημέρα υποβολής της αίτησης, εφόσον οι ποσότητες για τις οποίες υποβλήθηκαν αιτήσεις πιστοποιητικών έχουν κοινοποιηθεί σύμφωνα με το άρθρο 6 παράγραφος 1 του κανονισμού (ΕΕ) αριθ. 479/2010 της Επιτροπής (26) και εφόσον δεν έχουν ληφθεί τα μέτρα που αναφέρονται στην παράγραφο 2 στοιχεία α) και β) του παρόντος άρθρου. 2) Στο άρθρο 24 παράγραφος 2, το δεύτερο εδάφιο αντικαθίσταται από το ακόλουθο κείμενο: «Το κράτος μέλος κοινοποιεί στην Επιτροπή το συντομότερο δυνατό την αλλαγή του καθορισμένου εισαγωγέα και η Επιτροπή κοινοποιεί την αλλαγή στις αρμόδιες αρχές των Ηνωμένων Πολιτειών.». 3) Το άρθρο 31 τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: «1. Το αργότερο την πέμπτη εργάσιμη ημέρα μετά τη λήξη της προθεσμίας υποβολής αιτήσεων πιστοποιητικών, τα κράτη μέλη κοινοποιούν στην Επιτροπή για καθένα από τα δύο μέρη της ποσόστωσης και για κάθε κωδικό προϊόντος της ονοματολογίας των επιστροφών κατά την εξαγωγή, τις ποσότητες για τις οποίες υποβλήθηκαν αιτήσεις πιστοποιητικών ή, ανάλογα με την περίπτωση, ότι δεν υποβλήθηκαν αιτήσεις. Πριν από την κοινοποίηση που αναφέρεται στο πρώτο εδάφιο, τα κράτη μέλη ελέγχουν ιδίως την τήρηση των όρων του άρθρου 27 παράγραφος 2 και του άρθρου 28 παράγραφοι 1 και 2.». β) Στην παράγραφο 2, το τρίτο εδάφιο αντικαθίσταται από το ακόλουθο κείμενο: «Αν η εφαρμογή του συντελεστή κατανομής οδηγεί σε ποσότητα, ανά αιτούντα, μικρότερη από 20 τόνους, ο αιτών μπορεί να αποσύρει την αίτηση πιστοποιητικού του. Στην περίπτωση αυτή, ενημερώνει την αρμόδια αρχή εντός τριών εργάσιμων ημερών από τη δημοσίευση της απόφασης της Επιτροπής. Η εγγύηση αποδεσμεύεται αμέσως. Η αρμόδια αρχή κοινοποιεί στην Επιτροπή, εντός οκτώ εργάσιμων ημερών από τη δημοσίευση της απόφασης, τις ποσότητες κατανεμημένες ανά κωδικό προϊόντος της ονοματολογίας των επιστροφών κατά την εξαγωγή για τις οποίες αποσύρθηκαν οι αιτήσεις και για τις οποίες αποδεσμεύθηκαν οι εγγυήσεις.». 4) Το άρθρο 32 τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: «1. Τα πιστοποιητικά εκδίδονται ύστερα από αίτηση του επιχειρηματία, το νωρίτερο την 1η Ιουνίου και το αργότερο στις 15 Φεβρουαρίου του επόμενου έτους. Τα πιστοποιητικά χορηγούνται μόνο στους επιχειρηματίες των οποίων οι αιτήσεις πιστοποιητικών κοινοποιήθηκαν σύμφωνα με το άρθρο 31 παράγραφος 1. Σε περίπτωση που διαπιστωθεί ότι παρασχέθηκαν ανακριβή στοιχεία από έναν επιχειρηματία στον οποίο έχει χορηγηθεί πιστοποιητικό, το πιστοποιητικό ακυρώνεται και η εγγύηση καταπίπτει. Τα κράτη μέλη κοινοποιούν στην Επιτροπή το αργότερο μέχρι το τέλος Φεβρουαρίου για καθένα από τα δύο μέρη της ποσόστωσης που αναφέρεται στο άρθρο 28 παράγραφος 1, τις ποσότητες για τις οποίες δεν εκδόθηκαν πιστοποιητικά, κατανεμημένες ανά κωδικό προϊόντος της ονοματολογίας των επιστροφών κατά την εξαγωγή.». β) Η παράγραφος 5 αντικαθίσταται από το ακόλουθο κείμενο: «5. Το αργότερο μέχρι την 31η Αυγούστου κάθε έτους, τα κράτη μέλη κοινοποιούν στην Επιτροπή, για καθένα από τα δύο μέρη της ποσόστωσης που αναφέρεται στο άρθρο 28 παράγραφος 1 και σχετικά με την προηγούμενη δωδεκάμηνη περίοδο που αναφέρεται στο άρθρο 28 παράγραφος 1, τις ακόλουθες ποσότητες κατανεμημένες ανά κωδικό προϊόντος της ονοματολογίας των επιστροφών κατά την εξαγωγή: - την ποσότητα για την οποία χορηγήθηκαν πιστοποιητικά, - την ποσότητα για την οποία εκδόθηκαν πιστοποιητικά, - την εξαχθείσα ποσότητα.». 5) Στο άρθρο 33, η παράγραφος 2 αντικαθίσταται από το ακόλουθο κείμενο: «2. Οι κοινοποιήσεις προς την Επιτροπή που αναφέρονται στον παρόντα κανονισμό υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (27). 6) Τα παραρτήματα IV, V και VI απαλείφονται. Άρθρο 11 Στο άρθρο 7 του κανονισμού (ΕΕ) αριθ. 479/2010, προστίθεται η ακόλουθη παράγραφος 3: «3. Κατά παρέκκλιση από το άρθρο 8, οι κοινοποιήσεις που αναφέρονται στο παρόν άρθρο υποβάλλονται σύμφωνα με τον κανονισμό (ΕΚ) αριθ. 792/2009 της Επιτροπής (28). Άρθρο 12 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαρτίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Φεβρουαρίου 2011.

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ